Дафн қилиш тартиби ҳақида (8)\nBy Зубайр Исмоил on 09/05/2020 МАҚОЛАЛАР ҚАБРИСТОНГА ОИД ҲУКМЛАР\n157 – Қабрга олов теккан нарсани киритиш\nСаҳобалар разияллоҳу анҳум қабрга пишиқ ғишт, темир ёки шунга ўхшаш олов теккан нарсаларни заруратсиз киритишни макруҳ деб билганлар. Абу Бурда раҳимаҳуллоҳдан ривоят қилинади: «Абу Мусо ал-Ашъарий разияллоҳу анҳу ўлим тўшагида ётган пайт: “Жанозам ортимдан исириқдон кўтариб (яъни унда бирон нарса тутатиб) эргашманглар”, дея васият қилди. Ёнидагилар: “Бу ҳақда бирор нарса эшитганмисиз?” деб сўрашди. Абу Мусо: “Ҳа, Расулуллоҳ саллаллоҳу алайҳи ва салламдан эшитганман”, деб жавоб берди».\nАбдураҳмон ибн Миҳрон раҳимаҳуллоҳдан ривоят қилинади: «Абу Ҳурайра ўлим тўшагида экан, бундай деди: “Қабрим устига чодир тикманглар, ортимдан исириқдон билан (яъни олов ёқиб) эргашманглар, мени (дафн этишга) шошилинглар”».\nАмр ибн Ос разияллоҳу анҳу бундай деди: «Қачон вафот этсам, гўянда (йиғичи аёл) ҳам, олов ҳам менга ҳамроҳ бўлмасин».\nИброҳим Нахаий раҳимаҳуллоҳ айтади: «Саҳобалар қабрларига пишиқ ғишт ишлатилишини ёқтирмас эдилар».\nИбн Абдулбар: «Бу ишнинг макруҳлиги борасида уламолар ўртасида ихтилоф борлигини билмайман», деган.\n158 – Қабрда маййит остига чойшаб тўшаш\nЖумҳур уламолар қабрда маййит остига чойшаб ёки бўйра каби нарсалар тўшаш макруҳ эканини айтганлар. Чунки бу иш Расулуллоҳ саллаллоҳу алайҳи ва салламнинг суннатлари ҳамда саҳобалар разияллоҳу анҳумнинг амалларига зиддир.\n«Салафлардан бирортаси бу ишни қилгани айтилмаган. Қолаверса, бунда мол зое бўлади».\nАбу Бурда раҳимаҳуллоҳдан ривоят қилинади: «Абу Мусо разияллоҳу анҳуга ўлим келганида қуйидагича васият қилди: “Тобутимни кўтариб йўлга тушсангиз, қадамингизни тезлатинглар. Ортимдан исириқдон эргашмасин. Қабримга мен билан тупроқ орасини тўсадиган бирор нарса қўйманглар. Қабрим устига бино қурманглар. Сизларни гувоҳ қилиб айтаманки, мен ҳар қандай номаъқул сўз айтувчи, дод солиб йиғловчи ёки кийимларини йиртувчи аёллардан безорман”. Ёнидагилар: “Бу ҳақда бирор нарса эшитганмисиз?” деб сўрашди. Абу Мусо: “Ҳа, Расулуллоҳ саллаллоҳу алайҳи ва салламдан эшитганман”, деб жавоб берди».\nАгар айтилса: Ибн Аббос разияллоҳу анҳумо: «Расулуллоҳ саллаллоҳу алайҳи ва салламнинг қабрларига қизил бахмал солинди», деган-ку?!\nЖавоб: «Бу иш Шақрон разияллоҳу анҳунинг ташаббуси бўлган, бироқ бошқа саҳобалар бунга қўшилмаганлар, балки бу ишдан бехабар қолганлар. Шақрон бу ишни қилишига сабаб, Набий саллаллоҳу алайҳи ва салламнинг кийимларини у зотдан кейин бошқа биров кийишини ёқтирмагани эди. Набий саллаллоҳу алайҳи ва саллам у матони ҳам кияр, ҳам остларига тўшар эдилар. У зотдан кейин матодан бошқа одам фойдаланишига Шақроннинг кўнгли чопмай, бошқа саҳобаларга хилоф иш тутди. Байҳақий Ибн Аббос разияллоҳу анҳумо қабрда маййит остига кийим тўшалишини макруҳ деб билганини ривоят қилган».\nАбдураззоқ ровийлари «сиқа» (ишончли) бўлган санад билан Абдуллоҳ ибн Асом раҳимаҳуллоҳдан ушбу ривоятни келтиради: «Набий саллаллоҳу алайҳи ва салламнинг аёллари Маймуна разияллоҳу анҳо «Сариф» деган жойда вафот этди. Мен тўнимни ечиб, қабрга маййит остига тўшаган эдим, Ибн Аббос разияллоҳу анҳумо уни олиб, отиб юборди».\nШунингдек, «Ибн Абдулбар раҳимаҳуллоҳ (Набий саллаллоҳу алайҳи ва саллам қабрларига тўшалган) мазкур мато қабрга тупроқ тортилишидан аввал чиқариб ташланганини айтган».\n159 – Қабр тупроғига Қуръон тиловат қилиб, сўнг уни маййит кафанига сепиш мункар бидъатдир\nАйрим жоҳил одамлар Қуръондан баъзи оятларни қабр тупроғига ўқиб, кейин уни маййитнинг кафанига сепиш маййитни қабр азобидан сақлайди, деб эътиқод қилади. «Бу асоссиз ишдир. Балки у хунук бидъат бўлиб, унга амал қилиш жоиз эмас. Қолаверса, ундан фойда йўқ. Чунки Набий саллаллоҳу алайҳи ва саллам бу каби ишни умматларига ўргатмаганлар. Балки фақат қуйидаги ишлар шариатдандир: мусулмон киши вафот этса, ювилади, кафанланади, жанозаси ўқилади ва мусулмонлар қабристонига кўмилади.\nШунингдек, дафнга ҳозир бўлган кишилар маййит кўмиб бўлинганидан сўнг унинг ҳаққига Аллоҳдан мағфират ва собитқадамлик сўраб дуо қилишлари ҳам шариатдандир. Зеро, Набий саллаллоҳу алайҳи ва саллам шундай қилар, шундай қилишга буюрар эдилар. Тавфиқ Аллоҳдандир».\n Ҳадис тахрижи 82-масалада ўтди.\n Ибн Абу Шайба ривояти, 7/352, 11891-масала.\n Қаранг: «Ал-муғний», 3/428; «Ал-мажмуъ», 5/183-184; «Ал-баён фий мазҳаб аш-Шофеий», 3/106-107; «Ҳошият ат-Таҳтовий», 608-бет.\n Имом Аҳмад ривояти, 32/318, 19547-ҳадис.\n Муслим ривояти, 967-ҳадис.\n «Шарҳ саҳиҳ Муслим», 618-бет.\n «Мусаннаф», 3/478, 6390-ҳадис.\nБувсирий (вафоти: 840 ҳ.). «Итҳоф ал-хийара ал-маҳара би-завоид ал-масонийд ал-ашара» китобида (2/487, 1947-ҳадис) ҳадис санадини саҳиҳ деган. («Дор ал-ватан» нашриёти, биринчи нашр, 1420 ҳ.й.)\n «Ат-талхис ал-ҳабир», 3/1233, 2578-рақам.\n Шайх Ибн Боз раҳимаҳуллоҳ. «Мажмуъ ал-фатово», 13/197.\nAvvalgi maqolaЭй иймон келтирганлар (62): Қўшилмай туриб талоқ қилинган аёлдан идда соқит бўлиши ва маҳр белгиланмаган бўлса ҳадя билан сийлаш вожиблиги\nKeyingi maqola Сийрат: Биринчи авлод вакиллари – саҳобаларнинг сифатлари


Хожа Аҳрор Валий (1404-1490) | Shosh.uz\nБош саҳифа » Алломалар » Хожа Аҳрор Валий (1404-1490)\nХўш, Хожа Аҳрор ким? Бу зотнинг беш асрдан буён тиллардан тушмай келишининг сабаби нимада? Нима учун бу кишини Хожа Аҳрор Валий дейдилар? Нега бу киши ҳақида кўплаб, турли туман мулоҳазалар ёзиб келинган? Тарихий манбаларда Хожа Аҳрор ҳақида ғоят муҳим маълумотлар бор. Жумладан, Фахриддин али ас-Сафийнинг «Рашаҳот айн ал-Ҳаёт» («Ҳаёт булоқларидан томчилар») номли асарида ёзилишича, Хожа Убайдулла – Хожа Аҳрор 1404 йил март ойида (906 йил рамазон) Тошкент вилоятининг Бўстонлиқ туманига қарашли Боғистон қишлоғида таваллуд топган. Хожа Убайдулло – Хожа Аҳрорнинг насабномасида (шажара) у ота томонидан чохорёрларнинг биринчиси Абу Бакр Сиддиққа (632-634), она тарафдан чохорёрларнинг иккинчиси Умар ибн ал-Ҳаттобга (634-644) бориб туташади дейилган.\nМавлоно Муҳаммад Қозининг «Силсилат ул-орифин» номли асарида Хожа Аҳрорнинг шажараси анча мукаммал берилган. Чунончи, шажара тарихида қайд қилинишича, Хожа Убайдулло Аҳрорнинг отаси Хожа Маҳмуддир, Хожа Маҳмуд Хожа Шахобиддиннинг ўғли бўлиб, Хожа Шахобиддин уч ё тўрт авлод билан Хожа Номийга туташади. Ривоят қилинишича, Хожа Муҳаммад Номий асли Бағдодлик бўлиб тошкенлик аллома Ҳазрат Шайх Абу Бакр Муҳаммад ибн Али ибн Исмоил Қаффоли Шошийнинг муриди бўлган, Ҳазратнинг мулозамати туфайли Тошкентга (Шош) келиб, бу ерда турғун бўлиб қолган. Хожа Аҳрорнинг оналари Хожа Довуднинг қизи бўлиб, Хожа Довуд эса Ҳазрат Шайх Хованд Тахурнинг ўғилларидир. Шайх Хованд Тоҳур эса Шайх Умар Боғистонийнинг ўғлидир.\nХожа Аҳрор Валий мусулмон оламининг улуғ мутасаввиф донишмандлари орасида ўзига хос мўътабар ўрин тутади. Хожа Аҳрорнинг буюклиги шундаки, унинг табаррук сиймосида исломий фидоийлик, адолатпешалик, инсофу тавфиқ, ғарибпарварлик, фақирлик ва давлатмандлик мужассам эди.\nЎз даврининг улуғ мутафаккири, Шунингдек, хассос шоирлари – Абдураҳмон Жомий ва Алишер Навоийлар ҳамда забардаст шоҳ, сухандон шоир Заҳириддин Муҳаммад Бобурлар Хожа Аҳрорни ўзларининг маънавий пири муршидлари сифатида эҳтиром қилганлар. Унга атаб асарлар битганлар, айни вақтда унинг асарларини ўзбек тилига таржима қилиб, тавсифлардилар. Бу улуғ алломалар Хожа Аҳрорнинг кимлигини билмасмидилар? Аксинча, ул зотлар Хожа Аҳрорни жуда яхши билганлар ва унга ихлосманд эдилар. Агар Шарқ ва Ғарб олимларининг асарларини кўздан кечирилса, уларда Хожа Аҳрор ҳақида самимий фикрлар ёзилганини кўриш мумкин. Чунончи афғонистонлик олим Абдулҳай Ҳабибий ўзининг «Жомий тариқати» номли мақоласида «Саъд Кошғарий ва Хожа Аҳрор ўз асрининг улуғ рухий пешволари эдилар» – деса, инглиз Шарқшуноси Чарлз Амброуз Стори ўзининг «Форс адабиёти» номли машҳур асарида, уни «Йирик валий Убайдуллоҳ Аҳрор», – дейди. Шунингдек, чех олими Феликс Таузр эса «Хожа Аҳрор номи билан шуҳрат қозонган туркистонлик табаррук авлиё нақшбандий сулукнинг шайхи Насириддин Убайдуллоҳ ибн Маҳмуд Шоший», – деб, эҳтиром билан тилга олади.\nХожа Убайдуллоҳнинг болалик ва ёшлик даври Тошкенда ўтади. У мактабда ўқиб сабоқ олган ва турли китобларни мутолаа қилган. У тошкентлик марҳум алломалардан Абубакр Қаффол Шоший, Шайх Хованди Тоҳур ва Шайх Зайниддин Кўйи Орифларнинг ҳаёти ва фаолияти билан қизиқиб, уларнинг марқадларини зиёрат қилиб турган. У туғилиб ўсиб вояга етган оила аъзолари ўз замонасининг ўқимишли, маърифатли, кишилари эдилар.\nХожа Аҳрорнинг тоғаси Хожа Иброҳим кенг маълумотли киши бўлиб, у жияни Хожа Убайдуллонинг ҳам ўқишни давом эттиришини истарди. Ниҳоят 1427 йили Хожа Иброҳим жияни Хожа Убайдуллони Тошкентдан Самарқандга олиб келиб, мавлоно Қутбиддин мадрасасига жойлаштиради. Чунки бу вақтда Самарқанд Мовароуннаҳрнинг илм ва маърифат маркази сифатида шуҳрат қозонган эди. Аммо Хожа Убайдуллоҳнинг саломатлиги мазкур эзгу ниятнинг амалга ошишига ҳалақит беради. Бу пайтда Мадраса толиби илмлардан айримлари хасба (тиф) касалига чалинган эдилар. Тез кунда бу касаллик Хожа Убайдуллоҳга ҳам юқиб, саломатлиги ёмонлашади. Натижада, у ўқишни давом эттира олмайди ва мустақил равишда мутолаага ўтади ҳамда Самарқанддаги машҳур олимлар билан суҳбатлар қилиш усули билан ўз билимини кенгайтиради. Хожа Убайдуллоҳ ўзига маънавий пир топиш мақсадида 1428 йили Ҳиротга боради. У Ҳиротда беш йил (1433 йилгача) яшаб, Шайх Баҳоуддин Умар ва Шайх Зайниддин Ҳавофийлар суҳбатидан баҳраманд бўлади. Улардан нақшбандия тариқатига оид анчагина билим олади. Аммо, Шайх Баҳоуддин Умарни маънавий пир сифатида қабул қилмайди. Чунки у билан қилган суҳбатларда Хожа Убайдуллоҳ, ўзининг фикрини банд қилган муаммога жавоб топаолмаган эди. Бу шундай муаммо эдики, бир вақтлар ўзининг бобокалони Шайх Умар Боғистоний ўз ўғли Шайх Хованд Тоҳурга хитобан «Тоҳур мулло бўлма, шайх бўлма, суфи бўлма, мусулмон бўл!» – деган эди. Бу иборада қандай ҳикмат бор? Мулло, шайх ва сўфилар мусулмон эмасми? У ҳолда мусулмон ким? Хожа Аҳрорнинг мазкур ҳикматли сўз мазмунини, яъни мусулмон бўлмоқ – халқ мафаатлари учун яшамоқ эканлигини ўзи учун кашф қилганлигидан далолат беради.\n1433 йили Чағониён вилоятининг Ҳулғути мавзесида истиқомат қилувчи Хожа Баҳоуддин Нақшбанднинг шогирди мавлоно Яъқуб Чархий (вафоти 1447 йил) ҳузурига боради ва ундан Нақшбандия тариқатининг асосларини пухта ўрганади. Хожа Убайдуллоҳ мавлоно Яъқуб Чархий сиймосида ўзи истаган маъна¬вий пирни кўради ва уни пири муршид сифатида тан олади. Шундан сўнг пири муршидидан «фотиҳа» олгач, Тошкентга қайтиб деҳқончилик билан шуғулланади. Зотан, Хожа Аҳрорнинг бобокалонлари Хожа Шахобиддин соҳиби оят, кароматгуй, кўп вақтларини деҳкончилик ва тижорат билан ўтказардилар. Эхтимолки, Хожа Убайдуллодаги меҳнатсеварлик «бобо»дан мерос бўлиб ўтган бўлса ажаб эмас.\nХожа Аҳрор мусулмон оламининг улуғ мутасаввиф донишмандлари қаторидан мўътабар ўрин эгаллайди. У ўзига қадар ўтган мутасаввифлар томонидан илгари сурилган ғояларни эзгу ният билан ўрганади ва тасаввуф тариқатини босқичма-босқич босиб ўтади. У илми зоҳирий ва илми ботиний сир-асрорларини мукаммал ўзлаштиради.\nХожа Аҳрорнинг сифатларидан бири шуки, ул зот воқеа ва ҳодисаларни таҳлил қилиш, хулоса чиқариш ҳамда уларнинг натижаларини баён этишда «туш кўрдим» усулида фойдаланар экан. Аслида эса кашфиёт ва кароматларини «тушимда аён» бўлди деб таъбир қиларканлар. Биноан алайҳи, ул зотга валоятни нисбат бериб, Хожа Аҳрор Валий деб улуғлаганлар. Бул зотнинг асл исмлари Убайдулло бўлиб, Аҳрор ибораси ҳур, олижаноб маъносидаги лақабдир. Мусулмон дунёси тарихида ўтган 356 нафар авлиёлардан фақат учтасигина «қутб ул-ақтоб» сифатида эътироф этилган. Мазкур уч авлиёнинг бири – Хожа Аҳрор бўлган.\nИстиклол шарофати туфайли тарихшуносликда соғлом йўналиш вужудга келди. Ҳолбуки, шўролар даврида Мирзо Улуғбек билан Хожа Аҳрор муносабатлари сунъий равишда кескинлаштирилиши бадиий адабиётда ҳам ўз аксини топди. М. Шайхзода «Мирзо Улуғбек» драмасини ёзди. Бу асарнинг бадиий жиҳатдан юксаклигини эътироф этган ҳолда, шуни айтиш лозимки, мазкур асардаги икки буюк шахс ўртасида содир бўлган ихтилофлар тарихий воқеликка мутлақо тўғри келмайди. Масалан мўътабар манба ҳисобланган Фахриддин Али ас-Сафийнинг «Рашаҳот», Муҳаммад Қозининг «Силсилат ул-орифин» ва номаълум муаллифнинг «Маноқиби Хожа Аҳрор» каби асарларни тўла-тўкис ва холисона ўрганиш ҳамда улардаги ноёб маълумотларни оммалаштириш имконияти вужудга келди. Натижада, Улуғбек ва Хожа Аҳрор муносабатлари масаласига аниқлик киритиш имкони туғилди.\nШуни айтиш лозимки, Хожа Аҳрор Мирзо Улуғбекдан 10 ёш кичик бўлиб, XV асрнинг 30-40 йилларида яъни Улуғбекнинг ҳукмронлик даврида ҳали диний ва дунёвий нуфузга эга эмас эди. Тарихий манбаларнинг гувоҳлик беришича, бу даврларда Хожа Аҳрор Тошкентда зироат ишлари билан машғул эди. Хожа Аҳрорнинг Тошкентдан Самарқандга бориши Султон Абусайид Мирзонинг ҳукмронлик даврига тўғри келади. Тарихий манбаларда кўрсатилишича 1449 йили Улуғбек Мирзо қатл этилгач, тахтга ўтирган унинг ўғли Абдуллатиф ҳам 1450 йилда Улуғбек тарафдорлари томонидан ўлдирилади. Шундан сўнг аркони давлат Абдуллатиф томонидан қамоққа олинган Абдулло Мирзони (1433-1452) Кўксаройдан олиб чиқиб тахтга ўтказадилар. Абдулло Мирзо Шоҳрухнинг иккинчи ўғли Иброҳим Султон Мирзонинг (1394-1435) ўғли айни вақтда Мирзо Улуғбекнинг куёви эди.\nАбдулло Мирзо ҳокимиятга келгач, атрофда тахт даъвогарлари кўпаяди. Шулардан бири Султон Абусайид Мирзо эди. У Бухородан Самарқандга аскар тортиб келиб енгилгач, Дашти қипчоқ ҳукмдори Абулхайрхондан кўмак сўрайди. Абулхайрхон фурсатни ғанимат билиб, ўз аскари билан Абусайидга қўшилиб Самарқандга юриш қилади. 1451 йил июнь ойида Булунгур даштининг жанубидаги Шероз қишлоғи ёнида ҳар икки томон бир-бири билан тўқнашади. Бу жангда Абулхайрхон билан Абусайид Мирзонинг аскарлари Абдулло Мирзо аскарларини мағлубиятга учратади. Абдулло Мирзога эса жангда ўқ тегиб ҳалок бўлади. Ана шундан сўнг Султон Абусайид Самарқанд тахтига ўтиради. 1453 йили Султон Абусайид Мирзонинг илтимосига кўра Хожа Аҳрор Тошкентдан Самарқандга кўчиб боради ва у ерда муқим ўрнашиб қолади. Энди савол туғилади, Султон Абусайид Мирзо нега айнан Хожа Аҳрорни Самарқандга кўчиб келишини илтимос қилган? Уларнинг орасида қанақа яқинлик бўлган?\nАйрим манбаларда ёзилишича, Сутон Абусайид билан Хожа Аҳрорнинг танишлиги ҳокимиятга келмасидан аввалроқ кечган. «Рашаҳот айн ал-ҳаёт»нинг муаллифи Ас-Сафийнинг ҳикоя қилишича, биз ёшлик пайтимизда Паркатда Хожа Аҳрор мулозаматида эдик, кунлардан бир кун Ҳазрат (Хожа Аҳрор) қоғоз ва қалам сўрадилар ва қоғозга киши номларини ёза бошладилар, жумладан, Султон Абусайид номини ҳам ёздилар ҳамда ўша қоғозни муборак саллаларига қистириб қуйдилар. Ўша пайтларда Абу Сайид номи ҳеч бир жойда зикр қилинмас эди. Ҳазратнинг яқин кишиларидан бири «бу ном ким?» деб сўради. «Бу шундай номдирки, фақат бизу сизлар эмас балки аҳли Тошканд ва Самарқанд ҳамда Хуросондаги барча аҳоли учун манзур тутади» – деб, жавоб бердилар Ҳазрат орадан бир неча вақт ўтгач, Султон Абу Сайид Мирзо Туркистон (Ясси) тарафга боради ва тушида Хожа Аҳрорни кўради. Хожа Аҳмад Яссавийнинг ишорасига кўра, Хожа Аҳрор Абу Сайидга оқ фотиҳа бермоқда эди. Туш сўнгида Абу Сайид Хожа Аҳмад Яссавийдан сўраб, ул зот айтган сўзларни ҳамда Хожа Аҳрорнинг табаррук чеҳраларини ҳам эслаб қолган ҳолда уйқудан уйғонади. Аллоҳнинг инояти билан ўша учрашув содир бўлади. «Рашаҳот» муаллифи Абу Сайидни ўша тушида кўрган нуроний чеҳрани (Хожа Аҳрорни) қидириб Тошкентга келгани ва у ердан Паркатга боргани ҳақида ёзиб, у Паркатга яқинлашиб қолганда Ҳазрат унинг истиқболига чиқдилар. Унинг назари Ҳазратга тушиши билан у ҳаяжонланиб, «мен тушимда кўрган зот, худди шул зотдир» – деб, отдан тушиб келиб Ҳазратнинг этакларини юз-кўзига суртиб, тавоф қилиб, ихлосмандлик изҳор қилди. Ҳазрат ҳам у билан илиқ суҳбат қилдилар. Суҳбат сўнгида Абу Сайид Ҳазратдан фотиҳа сўрайди. Мана шундан сўнг «Рашаҳот»да Абу Сайидни Самарқанд тахти учун олиб борган кўраши ҳақида ҳикоя қилинади.\nДемак, Улуғбек Мирзонинг фожиали ўлимида Хожа Аҳрор¬нинг ҳеч қандай иштироки йўқ эди. Дарҳақиқат, Мирзо Улуғбек (1409-1449) ва Абдуллатиф Мирзонинг (1449-1450) ҳукмронлик йилларида Хожа Аҳрор катта диний ва сиёсий нуфузга эга эмас, Шунингдек, ҳали Тошкентда яшаб турар эди.\nШундай қилиб, Хожа Аҳрор Султон Абу Сайид даврида Самарқандга кўчиб келди ҳамда юксак мавқега эришди. Хожа Аҳрорнинг нуфузи Султон Абу Сайиднинг ўғли Султон Аҳмад (1469-1494) даврида ҳам баланд эди.\nХожа Аҳрорнинг ижтимоий, иқтисодий ва маданий фаолиятига назар ташлаганда, у фуқаролар осойишталиги, ҳунарманд ва тижорат аҳлининг равнақи йўлида ҳар қандай баҳсли муаммоларни урушсиз, қон тўкмасдан, балки музокара ва тинч-осойишталик асосида келишув йўли билан ҳал қилиниши тарафдори бўлган. Шу боис бўлса керак, Заҳириддин Муҳаммад Бобур Мирзо ўзининг «Бобурнома» асарида Султон Аҳмад Мирзо ҳақида сўз юритиб «Самарқанд аҳликим, йигирма-йигирма беш йил Султон Аҳмад Мирзонинг замонасида рафоият ва фароғат билан ўткариб эдилар, аксар муомала Ҳазрат Хожа Убайдулло жиҳатидан адл ва шаръ тариқи била эди» – деб ёзган эди. Зотан, Хожа Аҳрор ўзининг хусусий ери ва мулкидан келадиган даромадлардан маълум қисмини халққа жабран солинган ортиқча солиқларни тўлашга, мадраса, масжид, хонақоҳ ва шу каби қурилишларга сарфлаган. Мисол учун Султон Аҳмад хазинасига 10000 кумуш тангани топширган. Шунингдек, Умар Шайх Мирзо (1456-1494) Шош (Тошкент) аҳолисидан 250 минг динор ҳажмида солиқ талаб қилганда, Хожа Аҳрор бу солиқни ўз ёнидан тўлаб, фуқарони мусибат дан қутқаган.\nХожа Аҳрор эл-юрт, халқ манфаати йўлида бир неча марта сиёсий можароларда воситачилик қилиб жангни сулҳга мубаддал қилган. Мисол учун 1462 йили Муҳаммад Жўки Мирзо (Абдуллатиф Мирзонинг ўғли) Султон Абусайид Мирзога қарши бош кўтаради. Қўзғолонга Шоҳрухиянинг барча аҳолиси қатнашади. Султон қўшинлари шаҳарни қамал қилади. Қамал бир йилдан ортиқ давом этади. Ниҳоят, 1463 йил кузида халқ ва қўзғолончиларнинг талабига мувофиқ, Хожа Аҳрорни воситачилик учун таклиф қиладилар. Хожа Аҳрор Самарқанддан келиб ҳар икки томонни муросага келтиради ҳамда қўзғолончиларнинг барчасини гуноҳидан ўтиб уларга зарар етказмасликка Султон Абусайид Мирзони қасамёд қилдиради.\nХожа Аҳрор Нақшбандия тариқати хожагон сулукининг улкан намояндаси сифатида Мовароуннаҳр ва Хуросоннинг ижтимоий ва сиёсий ҳаётида ғоят самарали таъсир кўрсатади. Хусусан XV асрнинг иккинчи ярмида темурий шаҳзодалар ўртасида авж олган тожу тахт кўраши бошбошдоқлик фуқаро учун оғир мусибат бўлган бир даврда у ўзига хос зукколик ва адолатпешалик салоҳиятини намоён қилади.\nТарихдан маълумки Хожа Аҳрорни бир неча фахрли номлар билан аташган. Зотан, Ҳазрат Алишер Навоий бу зотни «Қутби тариқат» деб, эътироф этган бўлса, Абдураҳмон Жомий «Каъбаи мақсуд» – деб билган. Заҳириддин Муҳаммад Бобур эса «Ҳазрат Хожа Убайдулло» – деб, ҳурмат билан тилга олган. Бундан маълум бўладики, улар ўртасида яқинлик ва ўзаро ҳамфикрлик ҳам бўлган. Зотан, «Мажмуайи муросалот» (Мактублар тўплами) номи билан шуҳратланган манба фикримизнинг далили бўла олади. Бу альбомда Хожа Аҳрор билан Алишер Навоий ҳамда Абдураҳмон Жомийнинг бир-бирларига ёзган мактублари жамланган. Мазкур манбани «Навоий альбоми» деб ҳам аталади. Бу манба Ҳазрат Навоийнинг табаррук қўллари билан тузилган. Мазкур манба ҳозир ЎзРФА Абу Райҳон Беруний номидаги Шарқшунослик институтининг қўлёзмалар фондида сақланаяпти.\nУшбу тарихий ҳақиқат Хожа Аҳрорни янада чуқуррок, тўлароқ англаш учун кенг йўл очади. Бу зотнинг энг улуғвор мўъжизаси — ғайб оламини теран ҳис этиши, мусаффо қалб эҳтироси билан соғлом фикрлай олиши эди. Биз Хожа Аҳрорнинг қалб сирларини ул зот ёзиб қолдирган «Рисолаи волидия» (Ота-оналар рисоласи), «Рисолаи ҳавория» (Ҳурлар рисоласи), «Фақирот ул офарин» (Донолар фақирлиги) каби асарларидан ўқиб олишимиз мумкин.\nХожа Аҳрор узоқ ва баракали умр кўрдилар. Ул зот 1490 йил 20 февраль (895 йил 29 рабби ул аввал) шанба куни тонгда Самарқанднинг Камонгарон даҳасида оламдан ўтадилар. «Рашаҳот» муаллифининг ёзишича, Ҳазратнинг жонлари узилиши билан Самарқандда қаттиқ зилзила бўлиб, ердан чанг-тўзон кўтарилади.\nTags дин арбоблари тошкентликлар Хожа Аҳрор Валий\nPrevious Бешёғоч даҳаси. Қозиробод, Бойкўча маҳалласи, Дўмбиробод, Чилонзор\nNext Бешёғоч даҳаси. Тешик кўприк тепа, Чўпонота комплекси, Сергели мавзеси, Нўғойқўрғон\nPost Views: 609 Давоми. 1-қисмни ўқиш Шарқий Туркистондан ташвишли хабар… Хон Султон Сайидхон Тошкент ўрдасига …


Хорижда ўқиш, давлат грантлари ва стипендиялар. «Интеллект» меҳмонлари билан таълим ҳақида суҳбат\n13:11 / 22.02.2021\nKun.uz шахс сифатида ривожланишни истовчилар ва айниқса ёшлар учун фойдали мавзуларда муваффақиятга эришган инсонлар билан суҳбатларни давом эттиради.\nФаолияти мобайнида маълум ютуқларга эришган зиёли ҳамюртларимиз «Интеллект» лойиҳаси доирасида ўз ҳаётий тажрибаcи ва фикр-мулоҳазалари билан ўртоқлашади, ёшларга ўз тавсияларини бериб боради.\nЛойиҳанинг бу сафарги меҳмонлари - «Эл-юрт умиди» жамғармаси вакиллари, шунингдек, магистратурани Япония ва Германияда ўқиган, дунёнинг энг нуфузли университетларидан бўлмиш Кембрижда докторантура босқичини муваффақиятли тугатган Адҳам Худойқулов бўлди.\nИқтидорли ва истиқболли, айниқса, республика ҳудудларидан ёш мутахассисларни излаб топиш ва танлашга қаратилган фаолиятни тубдан такомиллаштириш ва янада модернизациялаш, уларнинг хориждаги нуфузли таълим ва илмий муассасаларда, ишлаб чиқариш, инновацион ва бошқа компанияларда мақсадли таълим олишини ҳамда стажировкадан ўтишини ташкил этиш, профессионал, чуқур билимга эга, замонавий фикрлайдиган ва ватанпарварлик руҳида тарбияланган янги авлод кадрларини шакллантириш ва уларни давлат хизматига жалб этиш долзарб аҳамият касб этмоқда.\nБугунги кунда мамлакатимиз ижтимоий-иқтисодий ривожланиши ҳар томонлама иқтидорли ва истиқболли, айниқса, етакчи хорижий мамлакатларнинг нуфузли таълим муассасалари ва илмий марказларида ўқиб, илғор билим, қимматли илмий ва амалий тажрибага эга бўлган мутахассисларга боғлиқ бўлиб қолмоқда.\nТаълимга бўлаётган эътибор туфайли ёшлар ўртасида хорижий мамлакатларда таҳсил олиш истаги ҳам ортиб бормоқда. Бугунги кунга келиб чет эл мамлакатларида таҳсил олаётганлар сафи йилдан йилга ортиб боряпти, улар ўртасида турли давлатлар томонидан ажратилган таълим гранти ютганлар ҳам бор. Ўз ҳисобидан таҳсил олаётганлар ва давлат гранти соҳиби бўлганлар ҳам талайгина. Бугун айнан давлат гранти асосида таҳсил олаётган ёшлар ташкилоти фаолияти ҳақида батафсил тўхталамиз.\nМирзиё Содиқов – «Эл-юрт умиди» жамғармаси ахборот хизмати раҳбари:\nАриза топширадиган ёшларимиз асосан Америка Қўшма Штатлари, Буюк Британия, Жанубий Корея мамлакатларини танлашади. Асосий сабаб аксарият ёшлар айнан инглиз тилини билишидир. Бугунги кунда кўплаб ёшларимиз Ўзбекистонда инглиз тилини мукаммал ўрганишга асосий эътиборни қаратишади, ушбу давлатлар йўналишларининг барчаси инглиз тилига ихтисослашган фанлардан иборат. Ҳозирги кунда давлат гранти соҳиби бўлишни истаган ёшларга қўйиладиган талаблар олдингисига қараганда анча енгиллаштирилган. Бу йил бакалавр босқичини хорижда ўқимоқчи бўлган ёшлар учун катта имкониятлар эшигини очиб беради. Инглиз тилида халқаро талабга жавоб берадиган юқори баҳо олгани ҳақида сертификат ва таълим олмоқчи бўлган университети томонидан тақдим қилингани ҳақида йўлланма олиши керак. Шундан сўнг жамғарма томонидан ташкиллаштирилган суҳбат асосида грант ғолиблари саралаб олинади.\nАдҳам Худойқулов – иқтисод фанлари доктори:\nҚашқадарёнинг чекка бир қишлоғида туғилганман. Ўқишга бўлган қизиқишим бироз кечроқ бошланган. Хорижий мамлакатларда ўқиш истаги қай бир маънода ўзидан қониқмасликдан, янада кўпроқ натижаларга эришиш асносида пайдо бўлади. Хорижий мамлакатларга ўқишга кириш маълум бир мезонлар асосида бўлмайди, унда талабанинг барча имкониятлари ўрганиб чиқилади, айниқса, унинг дунёқараши, креатив фикрлаши ва мотивацияга асосланган иншоси катта аҳамият касб этади.\nМен магистратура даражасини Буюк Британия ва Японияда олдим, бу мамлакатларнинг таълим дастурларини ўрганиш асносида Германияда ҳам тўққиз ой давомида тажриба орттирдим. Ушбу давлатларнинг таълим тизимини ўрганиш ҳаётий ва ижтимоий нормаларини ўрганишга ҳам туртки бўлган. Албатта, маданий шок бор, бир жамиятдан бошқа жамиятга ўтиб қолиш ҳеч ким учун осон эмас. Аммо яхши жиҳатларини, жамиятни олдинга олиб чиқаётган томонларини инобатга олган ҳолда тажриба ўташ керак деб ўйлайман.\nУниверситетнинг даражаси қанча юқори бўлса, танлов ҳам, ўқишга кириш талаблари ҳам ва таълим олиш даргоҳининг пули ҳам шунча қиммат бўлади. «Эл-юрт умиди» жамғармаси айнан мана шу жиҳатларни инобатга олиб, қўллаб-қувватлагани қувонарли. Кембрижда 3 йил давомида докторлик иши ёқлаш осон эмас, аммо олдимга қўйган мақсадим мени ушбу йўлда учраган қийинчиликларга дадил боришга даъват этган. Ҳимояни ўтказиб, Ўзбекистонга қайтдим. Ўйлайманки, халқаро миқёсда орттирган тажрибаларимни ҳали кўп бор ватан манфаати учун қўллайман.\nЖавоҳир Аҳмедов – «Эл-юрт умиди» жамғармаси директори ўринбосари:\nБугунги кунда дунё талабларига жавоб берадиган малакали кадрларга бўлган эҳтиёж янада ошди. Мамлакат равнақини ҳар томонлама ўйлайдиган, хорижий тажрибани ўрганган ҳолда давлат ривожига ҳисса қўшаётган ёшлар майдонини кенгайтириш мақсадида 2018 йилнинг 25 сентябрида давлатимиз раҳбари ташаббуси билан турли соҳаларда Ўзбекистон ёшларининг дунёнинг энг нуфузли мамлакатлари таълим даргоҳида тўлиқ грант асосида таҳсил олишлари учун «Эл-юрт умиди» жамғармаси ташкил этилди. Бугунги кунда минглаб ёшларимиз жамғарма томонидан сайёрамизнинг энг нуфузли илм масканларида таҳсил олиб қайтишди ва мамлакатимизнинг илғор ёшлари сафидан ўрин олиб, нуфузли ташкилотларида ўз фаолиятларини олиб боришмоқда.\nСтипендиатларни хорижга ўқишга юборишнинг ташкилий-молиявий механизмига қатор ўзгартириш киритиш, жумладан, хорижий ҳамкорлар билан халқаро шартномаларни расмийлаштириш механизмини соддалаштириш, стипендиатларнинг стипендиялари миқдорларини аниқлаш механизмини такомиллаштириш, «Эл-юрт умиди» жамғармаси стипендия танловларини ўтказиш тартибини тубдан соддалаштириш, жумладан, танловни 4 босқичдан 2 босқичгача камайтириш, хорижий тилларни билиш тўғрисидаги халқаро ёки миллий сертификатнинг, шунингдек, хорижда таълим олиш ёки стажировка ўташ учун таклифноманинг мавжудлиги талабларининг киритилиши, хорижда истиқомат қилаётган, бой илмий ва амалий тажрибага эга бўлган ватандошларни Ўзбекистонга давлат ва хўжалик бошқаруви органлари ва давлат корхоналарига ишга таклиф этишни ташкил этиш мақсадида ҳар йили мунтазам равишда форумлар, конференциялар ва бошқа тадбирлар ташкил этиш ва бошқа ўзгаришлар кўзда тутилган.\n11:25 / 12.02.2021\nЎқитувчи президент қарори юзасидан вазирликка ўнта савол йўллади: ҳужжат нега бирёқлама ишлаяпти?\nАҚШдан 30га яқин ўқитувчи Ўзбекистондаги мактабларда ишлаш учун келди\n14:13 / 09.02.2021\nЗарур мутахассислар тайёрлаш бўйича давлат буюртмаси хусусий ОТМга ҳам берилади — таълим инспекцияси расмийси\n22:08 / 08.02.2021\nKun.uz журналисти ХТВнинг «Замонамиз қаҳрамонлари» танловида ноутбук билан тақдирланди


Йўловчи ва юк поезди тўқнашди: камида 9 киши ўлди (видео)\nПокистон шимолий-шарқидаги Панжоб провинциясида икки поезд тўқнашди. Йўловчи ҳамда юк поездлари тўқнашувида камида 9 киши ҳалок бўлган, 67 киши эса турли тан жароҳатларини олган. Бу ҳақда "Geo.tv" телеканали хабар берди.\nМаълумотларга кўра, айни дамда жабрланганларга касалхонада ёрдам кўрсатилмоқда.\nКиритилди: 10:55 11.07.2019. Ўқилди: 1056 марта. Фикрлар сони: 0 та.


Питер Хюистра: "Бугун ғалабага тўлиқ ҳақли эдик ва жамоа жуда яхши ўйнади"\n"Пахтакор" бош мураббийи АГМК билан баҳсдан кейин ўйин хусусида фикрларини билдирди.\n- Бугун олдинги ўйинларга нисбатан яхшироқ тўп тепдик. Кучли рақибга қарши футболчилар ўзларини кўрсата олишди. Катта иштиёқ кўрсатишди. Улар яна ҳаракатларига қўша олишади. Мазкур ғалаба чемпионлик сари қўйилган катта қадам ҳисобланади.\nФутболчилар кучли рақибга ўзларини кўрсатиш учун ҳам бошқача иштиёқ билан тўп тепишади. Бу кўпроқ руҳий томонга боғлиқ. Яхши савиядаги футболчилар доим бундай рақиблар билан баҳсларда ҳаракатларини кучайтиришади.\nФутболда битта голга ҳам, тўртта голга ҳам уч очко берилади. Ҳозирга келиб биз энг яқин таъқибчимизни 14 очкога ортда қолдирдик. Ҳар доим ҳам бир хил ўйнашнинг иложи йўқ. Футболчилар ҳам инсон. Юқорига кўтарилиш ёки пасайиш бўладиган ҳолат. Мухлисларнинг йўқлиги ҳам футболга таъсир қилади. Ўйинчилар бошқача тўп тепади. Тез орада касаллик камайишини, ишқибозлар стадионларга қайтишларини истайман.\nАъзамов энг яхши кўрган футболчиларимдан бири. Бизнинг ўйин фалсафамизга тўлиқ мос тушади. Жуда кўп ҳимоячилар тўпни олдинга тепиб юборади. Шерзод эса ақл билан қарор чиқаради. Позицион ҳужумларни яхши бошлай олади. У битта хато қилса ҳам ўзини йўқотиб қўймайди. Энди ҳар бир мураббийнинг ўз қарашлари бор. Балки Сречко Катанец терма жамоага чақирар. У икки бор ўйинимизни, машғулотларимизни кузатди.


* Истеъдодлар ўлкаси\nБоқий санъат зиёси\nМусаввир мўйқалами ила яратилган асарга боқаркансиз, турфа хил манзаралар, ранг ва шакллар жилоси ўзига оҳанрабодек тортади. Уларда мусаввирнинг истеъдоди нурли ва сержило рангларда қаршингизда бутун нафосати билан намоён бўлади. Ҳар бир тасвир, ҳар бир манзарадан ўзига хос маъно ўқийсиз.\nБухоронинг эски шаҳар қисмида жойлашган ҳунармандлар масканида бўлиб, ёш мусаввир Бекзод Қобиловнинг ижодий ишларини кузатар эканмиз, ана шундай ҳислар гирдобида қолдик.\n— Бухоронинг гўзал табиати, қадимий шаҳарнинг бетакрор жамоли, айниқса, эрта тонгдаги осудалик менга ҳузур ва илҳом бағишлайди, бундай лаҳзаларни ҳеч нарсага алишмайман, — дейди у.— Биласизми, шу сонияларда бетакрор илҳом ҳароратини ҳис қиламан. Бу ҳарорат қўлимга мўйқалам тутқазиб, ижод оламининг сирли ўлкаларига етаклайди. Болалигимдан ранглар олами мени ўзига ром этган. Ўшандаёқ тасвирий санъатга ихлосмандлик таъсиридами, ёлғиз қолиб сурат чизиб ўтирардим.\nУлғайганим сари бу санъатга бўлган қизиқишим ортаверди. Аввалига табиат манзаралари, яқинларимнинг портретини шунчаки чизиб қўйган бўлсам, кейинчалик миниатюра санъатининг қийин жанрларига ҳам қўлим келиша бошлади. 2002 йилда Бухоро шаҳридаги 14-умумтаълим мактабини тугатиб, Қурилиш ва миллий ҳунармандчилик коллежининг рассомлик йўналишига ўқишга кирдим. Ижодий ишларимни устозим,яъни амаким Бобир Қобиловга кўрсатиб, у кишидан маслаҳатлар олардим.\n2007 йилда Бухоро давлат университетининг бадиий графика факультетига ўқишга кирдим. Таҳсил давомида ҳақиқий ижод олами мени ўзига ром айлади. У ерда тасвирий санъатнинг сир-асрорларини ўрганиш баробарида маҳорат сабоқларини олдим. Қадимда яшаб ўтган мўйқалам соҳиблари, мусаввирларнинг асарлари билан яқиндан танишдим. Ўрта асрларда яшаган бобокалонимиз Камолиддин Беҳзод ижоди мени ўзига ром этарди. Асарларимнинг асосий мавзуси эса ягона — Буюк ипак йўли. Тўрт йиллик таҳсил давомида фақатгина тасвирлаш эмас, чизган суратларимда сўз ва тасвир орасидаги уй¬ғунликни топа олиш маҳоратини эгалладим. Рангларни сўзлатиш сабоқларини ўзлаштирдим. Ўз асарларим орқали буюк мутафаккирларимиз Алишер Навоий, ¬Заҳириддин Муҳаммад Бобур, Абдураҳмон Жомий каби алломалар асарлари бош қаҳрамонларини суратларда гавдалантиришга ҳаракат қиламан. Ижодий ишларимни кузатганларнинг юзидаги ҳайрат ва қизиқишни кўриб, қувониб кетаман.\n2013 йилда БухДУни тамомлаб, мустақил равишда ижод қила бошладим. Хорижликларнинг менинг асарларимга қизиқиш билан қарашларини кўриб, Ўзбекистоннинг тарихий гўшасида ўзга юрт аҳлига ўз истеъдодимни намойиш этиш орқали юртимиз ёшлари салоҳиятини кўрсатиш имкониятига эгаман.\nБекзод ўз устида тинимсиз ишлай бошлади. Аввалига Бухоро, кейинчалик Тошкент ва хорижий давлатларда ташкил этилган кўргазмаларда маҳоратини чархлади. Ёш иқтидорларнинг "Юрт келажаги" танлови, "Ипак ва ¬зираворлар" фестивали, турли хорижий ҳунармандлар кўргазмаларида қатнашиб, эътирофга сазовор бўлди. Асарлари АҚШ, Австралия, Канада, Хитой, Япония каби дунё мамлакатлари коллекцияларидан ўрин олди.\nОққан дарё оқаверади, дейди доно халқимиз. Биз оқиб турган дарёмиз. Буюк алломаларимиз дунё цивилизациясига беқиёс ҳисса қўшганлар. Бу анъана ёшларимиз томонидан муносиб давом эттирилмоқда. Бекзод Қобиловдек истеъдодларимиз муваффақияти бунга ёрқин далилдир.


10 таблеткадан блистерда; 2 блистердан қутида\nБир таблеткада таъсир этувчи модда: Амброксол гидрохлориди - 30 мг сақланади ёрдамчи моддалар: лактоза моногидрати, маккажўхори крахмали, сувсиз коллоид кремний диоксиди; магний стеарати.\nБронхиал секрециянинг бузилиши ва шилимшиқнинг силжишини сусайиши билан боғлиқ бўлган ўткир ва сурункали бронхопульмонал касалликларни секретолитик даволаш.\nКатталар ва 12 ёшдан ошган болаларга: Ичга 1 таблеткадан суткада уч марта қўлланади. Таблеткаларни овқатдан кейин ва сув билан бирга қабул қилиш керак. Терапевтик самара суткада 2 таблеткадан икки марта қўлланганида кучайиши мумкин. Болаларга: Амброксол 12 ёшдан ошган болаларда қўлланади. -12 ёшгача бўлган болаларда амброксол сиропини қўллаш тавсия қилинади. Даволашнинг давомийлиги - 14 кунгача. Агарда 14 кундан кейин Амброксол таблеткаларини қабул қилишга қарамай, белгилар йўқолмаса ва/ёки кучайса шифокор билан маслаҳатлашиш керак.\nОвқат ҳазм қилиш тизими томонидан: Жиғилдон қайнаши, диспепсия, кўнгил айнаши, қусиш, ич кетиши. Иммун тизими томонидан: тери тошмаси, эшакеми, ангионевротик шиш, анафилактик реакциялар (анафилактик шокни ҳам қўшиб) ва аллергик реакциялар. Якка ҳолларда: Стивенс-Джонсон синдроми ва Лайелла синдроми бўлиши мумкин. Кўпчилик ҳолларда уларни асосий касалликнинг оғирлиги ёки бир вақтда бошқа препаратни қўллаш билан тушунтириш мумкин. Қандай бўлмасин ножўя реакциялар пайдо бўлганида препарат қўллашни дарҳол тўхтатиш ва шифокорга мурожаат қилиш керак.\nАмброксол ёки препаратнинг бошқа компонентларига юқори сезувчанлик, кам учрайдиган наслий ҳолатларда, улар туфайли препаратнинг ёрдамчи моддаларига (лактоза) номутаносиблик бўлиши мумкин. Меъда ва ўникки бармоқ ичак касалликлари. Ҳомиладорликнинг I уч ойлиги ва эмизиш даври. 12 ёшгача бўлган болалар.\nПрепарат лактоза сақлайди, шунинг учун кам учрайдиган наслий галактозани ўзлаштираолмаслик, Лаппа лактозаси танқислиги ёки глюкоза ва галактозанинг сўрилиши бузилган пациентлар амброксолни қабул қилишлари мумкин эмас.\n15 С дан 25 С гача бўлган ҳароратда, ёруғликдан ҳимояланган, болалар олаолмайдиган жойда сақлансин.


ОАВ: Ленинград вилоятида автобус бекатида граната портлади\n20:35 / 01.05.2016\nДастлабки маълумотларга кўра, Россиянинг Ленинград вилоятида автобус бекатида граната портлаши оқибатида бир киши ҳалок бўлди, яна 4 киши жароҳат олди, деб вилоят фавқулодда хизматларидаги манбага иқтибос келтирган ҳолда РИА “Новости” ахборот агентлиги хабар бермоқда.\n"Ленинград вилояти Паша аҳоли пунктида номаълум қурилманинг, дастлабки маълумотларга кўра гранатанинг, автобус бекатида портлаши оқибатида 5 киши жабрланди, улардан бири ҳалок бўлди, 4 нафари шифохонага етказилди", деб айтди манба.\nМанбанинг айтишича, воқеа жойида тезкор-тергов гуруҳи ишламоқда. Воқеа тафсилотлари ўрнатилмоқда.\nМаҳаллий ОАВларнинг маълум қилишича, дала ҳовлида турган эркаклардан бири бошқа бир киши билан можарода жанговар гранатани қўллаган. Таъкидланишича, граната портлаши оқибатида эркак билан ихтилофга борган бошқа эркакнинг қўли узилиб кетган.\nДастлабки маълумотларга кўра, 4 киши бекатда спиртли ичимлик ичиб ўтирган. Улар орасида можаро чиққан. Эркаклардан бири кетиб, граната билан қайтиб келган. Бошқа эркак унинг қўлидан гранатани тортиб олмоқчи бўлганда, портлаш юз берган.\nавтобус граната Ленинград


Жоқары оқыў орны ишинде ямаса бир аймақ көлеминде оқыўын көширген студентлер «супер контракт» төлей ме? Министрлик ўәкили жуўап берди » KarInform\nБир жоқары оқыў орны ишинде бир бағдардан екинши бағдарға ямаса бир аймақтағы жоқары орны бойынша оқыўын көширген студентлер базалық төлемли контрактти төлейди. Бул ҳаққында Жоқары ҳәм орта арнаўлы билимлендириў министрлиги бас басқарма баслығы Абдували Холиқов мәлим етти, деп жазбақта «Kun.uz».\n«2021-2022-оқыў жылында жоқары оқыў орынларына оқыўға қабыллаўдың мәмлекетлик буйыртпасы параметрлери ҳаққында»ғы президент қарарында бир жоқары оқыў орны ишинде («ишки перевод») ямаса бир аймақ көлеминде көшириў ҳаққында ҳеш нәрсе делинбеген. Демек, бул процесслер Министрлер Кабинетиниң «Жоқары оқыў орынларына оқыўға қабыллаў, студентлердиң оқыўын көшириў, қайта тиклеў ҳәм оқыўдан шетлетиў тәртиби ҳаққындағы режелерди тастыйықлаў ҳаққында»ғы қарарына муўапық алып барылыўы керек, деген пикирлер бар. Усы қарарда «супер контракт» бойынша гәп болмағаны ушын «ишки перевод»лар базалық контракт тийкарында әмелге асырылады, деген пикирлер бар.\nБуның бирден-бир тәртибин министрлик, уйымлар менен келисип, бир ҳүжжет ислеп шығыўды жобаға киргиздик. Быйылғы «ишки перевод»лар ҳәм бир аймақ көлеминде оқыўды көшириў процесслери Министрлер Кабинетиниң «Жоқары оқыў орынларына оқыўға қабыллаў, студентлердиң оқыўын көшириў, қайта тиклеў ҳәм оқыўдан шетлетиў тәртиби ҳаққындағы режелерди тастыйықлаў ҳаққында»ғы қарарына муўапық алып барылмақта. Яғный, усындай жағдайларда студент оқыўын көширгенде «супер контракт» емес, базалық контракт төлемин төлейди», - деген А.Холиқов.\nБас басқарма баслығы оқыўды көшириў бойынша және бир неше мәселелерге тоқталып өткен. Атап айтқанда, егер студент Өзбекстандағы бир аймақта жайласқан жоқары оқыў орнынан басқа аймақтағы жоқары оқыў орнына оқыўын көширмекши болса ҳәм оның сайлаған бағдарлары бир-биринен парқланса, ол еселенген контракт («супер контракт») тийкарында оқыўын көшириўи мүмкин. Бунда жоқары оқыў орны өз имканиятлары дәрежесинде еселенген контрактти усыныс етеди ямаса тиккелей бийкар етиўи мүмкин. Бағдарлар бирдей ҳәм келтирилген себеп тийкарлы болса, студенттиң оқыўы базалық контракт тийкарында көшириледи.\n«Усы орында студентлерде сораў пайда болмақта: арза берген студенттиң жеке кабинетинде оқыўға көширилиўи усыныс етилди, деген арзалардың барлығы жоқары оқыў орны тәрепинен унамлы түрде көрип шығыла ма? Усыныс етилди, дегени жоқары оқыў орнында оқыў кепиллигин бермейди. Министрлик быйыл 22 мыңнан аслам арзаларды көрип шыққан болса, 20 мыңнан асламы усыныс етилди. Қалғанлары ҳәр қыйлы себеплерге байланыслы бийкар етилди.\nМинистрлик арзаларды усыныс еткени менен оқыўын көширмекши болған студентти қабыл етиўши жоқары оқыў орнының жуўмақлаўшы қарары керек. Ҳүжжетлер керекли тәртипте жыйналғаны, талапқа жуўап бериўин жоқары оқыў орны шешеди», - деген А.Холиқов.\n«Супер контракт» баҳалары усы ҳәптениң ақырын ...\n«Супер контракт»тиң 50 процентин төлегенлер студент болыўы м ...


Президент Каримов: 'Минор' масжиди учун ҳеч нарсани аямадик - BBC News O'zbek\nПрезидент Каримов: 'Минор' масжиди учун ҳеч нарсани аямадик\n1 октябр куни Президент Ислом Каримов Тошкент шаҳрида қуриб битказилган "Минор" Жомеъ масжидининг очилиш маросимида қатнашган.\n2400 намозхон бир вақтда ибодат қилишига мўлжалланган масжиднинг фойдаланишга топширилиши 2014 йил ноябрига режаланган, бироқ бир неча кун олдин янги диний масканнинг қурилиш ишлари Қурбон Ҳайити байрамигача тугалланиши ҳақидаги хабарлар тарқалган эди.\nЎзбекистонда Қурбон Ҳайити 4 октябр куни байрам қилинади ва дам олиш куни деб эълон қилинган.\nҲайит арафасида Анҳор соҳилидаги янги жомеъ масжидининг очилиш маросими бўлиб ўтган.\nҚуръони Карим тиловат қилинган.\nБу маросимда Президент Ислом Каримов, янги масжид "мана шундай мард, ҳар доим бунақа қийинчилик пайтларда матонат кўрсатган, чидамлилик кўрсатган халқимиз учун", деб айтган.\n"Ҳеч нарсани аяганимиз йўқ. Ким учун? Мана шу ерга, мана шу муқаддас жойга келиб тоат-ибодатларини бажарадиган мўмин-мусулмонлар учун. Ман шахсан президент бўлиб ўзимни бурчимни бажаргандай бўламан", деб айтган жаноб Каримов.\n"Энг муҳими, одамлар рози бўлиб яшаётганининг сабаби нимада, деб мандан сўраса, ман ҳеч иккиланмасдан айтаман: Оллоҳнинг буюриши. Ўзи асраяпти, Ўзи очиб бераяпти бизларнинг йўлимизни", деган Президент Каримов.\nМасжид давлат бюджети ва Ўзбекистон Мусулмонлари диний идораси томонидан молияланган.


Бой бўлсак, “Malibu” минсак бўлди « Ўзбекистон Халқ Ҳаракати\nБой бўлсак, “Malibu” минсак бўлди\nИжтимоий тармоқларда “Борига барака” кўрсатуви ҳақидаги танқидлар жуда кўпайди. Мен у кўрсатувни қимор ёки ҳаром эканлигига тўхталмоқчи эмасман. Кўрсатув бизни юзимизга тутилган ойна. Унда ўз аксимиз кўринади. Биз эса афтимизни қийшиқлигидан эмас, ойнадан хафа бўляпмиз.\nЭътибор бериб кўринг! Атрофимиз, ҳаётимиз “Борига барака” бўлиб ётибди.\nАксар ёшлар (фоизда ўлчаб, тўқсон фоиз, деб юборгани истиҳола қилдим) топ айтиб осмондан тушган пул эвазига бой бўлиш илинжида кун кечиряпти.\nБой отани қизига уйланса, бой ота машина совға қилса, ишга жойласа-да, йигит айшини суриб яшаса. Қайнотаси сабаб кўтарилиб кетиш илинжида яшаётган шаҳрининг қоқилмаган эшиги, супирилмаган хонадони қолмайди. Онасини бойларни уйига олиб боравериб, калишини ости емирилади.\nБир иш билан дўконда турган эдим. Харидор кириб келди. Ўттиз дона “Sitro” ичимлиги беришни сўради. Сотувчилар айтганини қилиб, ўттизта ичимликни олиб келишди. Бирма-бир ҳаммасини очишни бошлади. Ёшроқ сотувчи йигит келиб очишга ёрдам бермоқчи эди, “ўзим”, деб бирма бир очишни бошлади. Ҳар бир ичимликни очганда “Бисмиллоҳ”, деб очар эди. Оҳтарган нарсаси чиқмади, чамамда. “Падарига лаънат”, деб ғўдранди-да, “сувларни ўзларинг ичиб юборинглар”, деб чиқиб кетди.\nБир танишим “Yaguar” машиналарим бўлса, ҳавони рангига қараб ҳар-хилини миниб юрсам”, деган эди.\nАтрофимиздаги кўплаб одамлар ёшлигида кўрган Ҳинд киноларидаги сюжетларда яшайди. Бир айланиб миллиардер бўлиб кетишни, барча душманларидан қасос олишни, “Malibu”ни миниб, танишлари олдидан сигнал чалиб ўтиб кетишни истайди.\n“Борига барака”, аталмиш кўрсатув орқали тарқалган вирус ортидан ўнлаб шоулар бошланди. “Tizer”, “WF”, “Sitro”, “Сочная долина”, каби ичимликлар, “Malibu” ҳайдаш илинжидаги миллионлаб одамлар учун гўёки орзулари йўлида берилган имкон. Гўёки, “Миллионер шоу” деган кўрсатув сизга миллионер бўлиш имконияти беради (жаранглашини қаранг. Текин пишлоқ қопқонда бўлади, дейдиган одам йўқ.)\nҲаётни ўзи “Борига барака”га айланиб бўлган. Бой бўлиш учун ҳар қандай йўл билан бўлсада орзусига етишса бўлди. Бу орзусига етиштирадиган омил “Борига барака”ми, “Тизер”ми, қайнотами, опоғдодами фарқи йўқ. Кўрсатувни номи “Йўғига касофат” бўлса ҳам ўйнайверади. Аслини, динини, ғурурини йўқотган миллат нафақат шоулар, балки, фоҳишалик ҳам қилаверади. Қуллик ҳам қилаверади. “Malibu” миниш илинжида ҳар қандай шоуларда чувалчангга қўшиб, итбалиқни ҳам еяверади.\nШаҳарда машҳур бир қўшмачи бор. Шу қўшмачи “Kaptiva”да юради. Бир куни светофорда бир йигит билан ёнма-ён тўҳтабди. У йигит “Lacetti”дан туриб “Биз ҳам “Kaptiva”га қўшиб эгасини ҳам минайлик” дебди. Шунда машина ичидаги фоҳиша “Сан ҳам Дубайга бориб, мана бундай, мана бундай (қўли билан кўрсатиб) нарсаларни еб келсанг “Каптива” минасан”, дебди.\nХуллас, ўшандай-ўшандай нарсаларни ҳам ейишга тайёр, келажаги буюк миллатга айландик. Бой бўлсак, “Malibu” минсак бўлди.


Сунъий интеллект: “жуда эрта”, “биз бунга тайёр эмасмиз” деган догмаларга асло ўрин йўқ | O'zLiDeP\nСунъий интеллект: “жуда эрта”, “биз бунга тайёр эмасмиз” деган догмаларга асло ўрин йўқ\nОчиғини айтиш керак, шу догмалар билан ўзимизни ҳозиргача алдаб келдик. Лекин бир нарсани ҳисобга олишимиз керак. Янги Ўзбекистон бу соҳани ривожлантирмасдан Учинчи Ренессансга қадам қўйиши мушкул.\nШу маънода давлатимиз раҳбарининг “Сунъий интеллект технологияларини жадал жорий этиш учун шарт-шароитлар яратиш чора-тадбирлари тўғрисида”ги қарори бу борадаги тўсиқларни енгиб ўтиш учун дастуриламал, ҳуқуқий ҳужжат бўлди, десак тўғри бўлади. Эътиборга молик жиҳати қарорда соҳани ривожлантиришнинг барча жиҳатлари қамраб олинган.\nУнга кўра сунъий интеллектни ривожлантириш стратегияси ишлаб чиқилади ва аҳоли манфаатлари йўлида давлат хизматлари кўрсатиш сифатини яхшилаш, шунингдек, маълумотларни қайта ишлашда давлат органларининг самарадорлигини ошириш учун сунъий интеллект технологияларидан кенг фойдаланиш босқичма-босқич йўлга қўйилади.\nҚарорда шунингдек, қишлоқ хўжалиги, банк, молия, солиқ, транспорт, энергетика, соғлиқни сақлаш, фармацевтика, электрон ҳукумат соҳаларида дастурий маҳсулотлар ва ахборот технологиялари технологик парки резидентларини жалб қилган ҳолда сунъий интеллект технологияларини жорий этиш бўйича 2021-2022 йилларда амалга ошириладиган тажриба-синов лойиҳалари амалга ошириладиган бўлди.\nМисол учун, сунъий интеллектнинг давлат бошқарувидаги аҳамияти ҳақида гапирадиган бўлсак. бу жуда яхши натижа беради. Бугун Президент ва бош вазир қабулхоналарига жуда кўп маълумот халқдан мурожаат сифатида келяпти. Лекин уни таҳлил қилиш учун инсон омили бироз ожизлик қилиши ёки узоқ вақт талаб этилиши бор гап. Агар шу жараёнда сунъий интеллектдан фойдалансак, қайси вилоятда кайфият қанақа эканини билишимиз осон бўлади. Қайси ҳудудда масалан, соғлиқни сақлаш йўналишида муаммолар кўп. Қайси жойда таълим ёки қишлоқ хўжалигида камчиликлар бор. Буларнинг барчаси инсон омилисиз аниқланади.\nСунъий интеллектнинг айниқса тиббиёт соҳасида ўрни мутахассислар томонидан юқори баҳоланаяпти. Сабаби ҳозирда сунъий интеллект маҳсули бўлган роботлар нисбатан мураккаб касалликларни даволашда, уларга тўғри ташҳис қўйишни уддалаяпти. Масалан, “Medtroniс” компанияси IBM билан ҳамкорликда қандли диабет касаллигига дучор бўлган беморлар учун махсус дастур ишлаб чиқмоқда. Ушбу дастурий таъминот қон таркибидаги қанд миқдорининг фавқулодда тушиб кетишини 3 соат аввал аниқлаш имкониятига эга бўлади. Бунинг учун шу касаллика чалинган 600 та аноним беморларнинг тиббий маълумотлари ўрганиб чиқилди. Бу энди одамлар ўз саломатликларини мобиль қурилмалардаги махсус дастурлар орқали мунтазам назорат қилиб бориш имконига эга бўлишади деганидир. Бундай мисолларни кўплаб келтириш мумкин.\nУмуман олганда Президент қарорида соҳада шу кунга қадар очиқ қолаётган қатор масалаларга ечим кўзда тутилган.\nБиринчидан мамлакатимизда бу соҳада салоҳиятли кадрлар етишмайди. Иккинчидан сҳада норматив-ҳуқуқий база шакллантирилмаган эди. Қарорда ҳар иккала масалани ижбий ҳал этиш бўйича аниқ вазифалар белгиланди.\n2021/2022 ўқув йилидан бошлаб тегишли олий таълим муассасаларида грант асосида “Сунъий интеллект” йўналиши бўйича кадрлар тайёрлаш босқичма-босқич йўлга қўйилади. Эътиборга молик жиҳати сунъий интеллект ва уни қўллаш технологиялари соҳасида ўқитишда олий таълим муассасасига камида бир нафар етакчи хорижий эксперт ва олим таклиф этилади. Шунингдек, кадрлар тайёрлаш ва уларнинг малакасини ошириш, республикамизнинг нуфузли рейтинглар ва индексларда позициясини яхшилаш мақсадида сунъий интеллект ва уни қўллаш технологиялари соҳасида халқаро ҳамкорликни ривожлантириш бўйича ҳам иш олиб борилади.\nХулоса ўрнида: сунъий интеллектга асосланган технологиялар айрим коррупция авж олган соҳаларда инсон омилини кескин камайтиришини ҳисобга оладиган бўлсак, Президент қарори ижросини тўла таъминлашимиз зарур.\nИжроия қўмитаси бўлим бошлиғи\nЁшларни терроризм ва диний экстремизм таъсирларидан ҳимоялашда барчамиз масъулмиз\nАсака туманидаги 56-умумтаълим мактабида O’zLiDeP Асака туман Кенгаши ташаббуси билан Асака ...


ЎзА - Абдулазиз Комилов Буюк Британия мудофаа вазири билан учрашди\n16.02.2019 16:59:16 Чоп этиш версияси\nАбдулазиз Комилов Буюк Британия мудофаа вазири билан учрашди\n2019 йил 15 февраль куни Хавфсизлик бўйича Мюнхен конференциясида иштирок этаётган Ўзбекистон Республикаси ташқи ишлар вазири Абдулазиз Комилов бошчилигидаги делегация Буюк Британия ва Шимолий Ирландия Бирлашган Қироллиги мудофаа вазири Гевин Александр Уилямсон билан учрашди.\nБу ҳақда ТИВ расмий сайтида маълум қилинди.\nҚайд этилишича, учрашувда Ўзбекистон-Буюк Британия алоқалари ҳолати ва кенгайтириш истиқболлари, айрим халқаро ва минтақавий муаммолар, жумладан, ҳозирги хатар ва хавфсизликка таҳдидлар билан курашиш масалалари муҳокама қилинган.\nГ.Уилямсон ҳарбий соҳадаги Ўзбекистон-Буюк Британия ҳамкорлиги даражасини ижобий баҳолар экан, Буюк Британия мудофаа вазирлигининг ушбу соҳада алоқаларни ривожлантиришга қизиқиш билдирган. Шунингдек, Британия томони Ўзбекистон мудофаа вазирлиги тизимидаги ислоҳотлар жараёнига, жумладан, Қуролли кучларни такомиллаштириш ва ҳарбий хизматчилар малакасини оширишга ёрдам кўрсатишга тайёрлигини маълум қилган.\nЎзаро мулоқотда Афғонистондаги вазиятга алоҳида эътибор қаратилган. Буюк Британия мудофаа вазири расмий Лондон 2018 йил март ойида Афғонистон бўйича Тошкент конференцияси натижаларини қўллаб-қувватланишини таъкидлаган. Ушбу анжуманда халқаро ҳамжамиятда Афғонистонда тинч сиёсий жараённи бошлашга ёрдам бериш зарурлиги тўғрисида умумий фикрга эришилган эди.\nБундан ташқари, Г.Уилямсон Афғонистон бўйича Ўзбекистон-Буюк Британия маслаҳатлашувларини икки томонлама муносабатларининг муҳим механизми деб атаган ва Буюк Британиянинг ушбу йўналишда янада яқин ҳамкорлик қилишга тайёрлигини қайд этган.


Талабаликка бир қадам! - Уч илдиз\nМуҳтарам Юртбошимизнинг биз ёшларга ғамхўрлигини ҳар онда дилдан ҳис этиб яшаймиз.\nБу йил мен учун жуда омадли бўлмоқда. Сурхондарё вилоятидаги 3-сонли Денов академик лицейини муваффақиятли тамомлаш асносида 1-4 июн кунлари бўлиб ўтган Амалий география фани бўйича республика фан олимпиадасида фахрли 3-ўринни эгалладим. Бугун эса энг катта орзимга эришиб, Мирзо Улуғбек номидаги Ўзбекистон Миллий университети Геология ва география факультетига ҳужжатларим имтиёзли равишда қабул қилинди!\nБу олий даргоҳда География соҳасида қатор илмий мактаблар, Ер шарининг макети (атоқли географ олим Ҳамидулла Ҳасанов ташаббуси билан Тошкент глобуси) яратилгани ҳақида қизиқиш билан ўқиган эдим. Шундай улуғ даргоҳда ўқиш насиб этса, улуғ устозларимизнинг ана шу илмий мактабларидан сабоқ олиб, соҳа ривожига, пировардида Юртимиз равнақига ўз ҳиссамни қўшаман, деган ният билан келганман.\nСўзимни Юртбошимизнинг биз ёшларга ғамхўрлиги ҳақидаги фикрларимдан бошлаган эдим. Давлатимиз раҳбари Ислом Каримовнинг номини тилга олган он юртимизда тинчлик ва осойишталик абадийлигини, ёшларга оид давлат сиёсати бардавом бўлишини, мамлакатимизда барча соҳалар гуллаб-яшнашини дилимдан ҳис этавераман. Бу улуғвор йўлда то абад она Ватаним, азиз халқимга сидқи-дилдан хизмат қилишни муқаддас бурчим, деб биламан.\nЎзМУ Геология ва география факультети абитуриенти,\nАмалий география фани бўйича республика фан олимпиадаси ғолиби\nNext story Роғун ГЭСи қурилиши хавф-хатарлидир…\nPrevious story Мустақил юрт эгалари


"Бухоро" жамоаси янги автобусга эга бўлди\n23 август, 2017, 16:43\nХабарингиз бор "Бухоро" жамоаси сўнги икки мавсумда чинакамига дадил қадамлар билан одимлаб, ўз мухлисларини хурсанд қилиб келмоқда.\nБиламизки, натижа ўз-ўзидан яхшиланиб қолмайди. Бу йўлда кўплаб инсонларнинг машаққатли меҳнатлари ётади. Бухорода ҳам бугунги кунда шундай клуб барпо этилмоқда. Жамоа аста секинлик билан ўзбек футболи грандлари орасига кириб бормоқда. Бунинг самарасини эса клуб мутасааддилари аста секинлик билан оммага кўрсатишмоқда.\nМаълумки, "Бухоро" жамоаси шу вақтга қадар анча эски моделдаги "Mercedes" русумли автобусдан фойдаланар эди. Бухородаги манбамизнинг маълум қилишича, жамоа базаси ҳудудига янги, замонавий ва барча қулайликларга эга бўлган "MAN" русумли автобус олиб келинган.\nЭнди жамоа аъзолари сафар учрашувларига ўзларининг янги автобусларида боришади. Бу ҳам бухоролик футболчилар руҳиятига ижобий таъсир кўрсатишига ишончимиз комил.


09:45 / 04.10.2017\nЛас Вегас шерифи ўринбосари Кевин Макмэхиллнинг баёнот беришича, 1 октябрь куни одамларни ўққа тутган Стивен Пэддокнинг 47 дона қуроли бўлган. Макмэхилл CBS телеканали эфирга узатган матбуот анжумани чоғида шу ҳақда маълум қилди.\nПолция маълумотига кўра, қуроллар учта турли жойларда топилган. Пэддок ўқ узган меҳмонхона хонаси ва уйи шу жумладан. Қуроллар АҚШнинг 4 штатидан харид қилиинган. Полициячиларнинг аниқлик киритишича, Пэддок қуролларни тезотар қуролларга айлантирган.\nБундан ташқари, полициянинг ҳикоя қилишича, ҳужум қилувчи отишма бошланганидан 11 дақиқа ўтгач ҳалок бўлган.\n«Отишма ҳақидаги илк қўнғироқ якшанба куни 22.08 да келиб тушди. Гумонланувчи 22.19 да ўлган эди», — деган Макмэхилл.


21.06.2019 11:44 0 6372\nЎзбекистон собиқ бош прокурори Отабек Муродовга нисбатан жиноий иш очилган. Бу ҳақда Ўзбекистон Президенти Шавкат Мирзиёев Сенатнинг 21-ялпи мажлисидаги чиқишида маълум қилди.\nНиғматулла Йўлдошев олти ойдан кейин келиб, нимани ўзгартирганини айтишини, тизимни тозалашини, яхши таклифлар беришини кутаман», — дея президентнинг сўзларини келтирмоқда Kun.uz мухбири.\nЭслатиб ўтамиз, 20 июнь куни Отабек Муродов лавозимидан озод этилиб, унинг ўрнига Сенат раиси Ниғматилла Йўлдошев бош прокурор этиб тайинланганди.\nҚайд этиш керакки, бу сўнгги 4 йил давомида тўртинчи марта Ўзбекистон бош прокурори ўзгариши бўлди. 2000 йил февралидан Ўзбекистон бош прокурори бўлган Рашид Қодиров 2015 йилнинг апрелида лавозимини тарк этган ва унинг ўрнини Ихтиёр Абдуллаев эгаллаганди. Абдуллаев 2017 йил январида Давлат хавфсизлик хизмати раҳбари лавозимини эгаллагач, унинг ўрнида Отабек Муродов иш бошлаганди. Айни вақтда Рашид Қодировнинг "иши" судда кўрилмоқда, Ихтиёр Абдуллаевга нисбатан тергов ҳаракатлари олиб борилаётир.


3 сентябрь, 2021, 16:00\nТеглар:Сардор Азмун | Зенит\nУ келаси ёзда аниқ кетади!\nРоссиянинг "Зенит" клуби ҳужумчиси - Сардор Aзмун ўзининг амалга ошмай қолган трансфери борасида фикр билдирди. Эронлик форворд клуб уни сўраган қайси жамоалар билан музокара ўтказгани ҳақидаги маълумотни ошкор қилди.\n"Мени клуб билан шартномам бор. Кетишни истасам ҳам, қўлимдан ҳеч нарса келмайди. Менга "Лион", "Тоттенҳэм", "Байер" ва "Рома"дан таклифлар келиб тушди, аммо жамоам мени қўйиб юбормади. Катта эҳтимол билан келаси йил ёзда бошқа чемпионатга йўл оламан."\nЭслатиб ўтамиз, ҳужумчи ва клуб ўртасидаги шартнома жорий мавсум сўнггида ўз якунига етади.\n"Рома" Элдордан сўнг Сардорни ҳам ўз сафига қўшиб олмоқчи


Ўзбекистон: 2021 йилда 400 га яқин замонавий иссиқхоналар қурилди • EastFruit\nБош саҳифа › Янгиликлар › Ўзбекистон: 2021 йилда 400 га яқин замонавий иссиқхоналар қурилди\nЎзбекистон: 2021 йилда 400 га яқин замонавий иссиқхоналар қурилди\nМуаллиф: EastFruit 17 Дек 21 24 Дек 21 0111\n2021 йилнинг ўтган 11 ойи давомида Ўзбекистонда умумий майдони 797 гектарлик 398 та замонавий иссиқхона қурилди. Ушбу иссиқхоналарни барпо этишга йўналтирилган умумий инвестициялар ҳажми 2,3 трлн. сўмни ташкил этди. Мамлакатимизнинг энг жанубий ҳудуди – Сурхондарё вилоятида 350 гектарлик иссиқхоналар барпо этилди, дея хабар бермоқда EastFruit экспертлари.\nУшбу маълумотлар 2021 йилнинг 11-12 декабрь кунлари Миллий ахборот агентлигининг ҳар йили декабрь ойининг иккинчи якшанбасида нишонланадиган Ўзбекистонда қишлоқ хўжалиги ходимлари кунини нишонлашга бағишланган материалларида эълон қилинган.\n2021 йилнинг июнь ойида EastFruit Ўзбекистон Агробизнес ассоциацияси асосчиси Комилжон Икромовнинг сўзлари келтирилган ҳаволага таяниб, биргина Тошкент вилоятига бу йил 350 гектар ерга мўлжалланган бешинчи авлод иссиқхоналари етказиб берилгани ҳақида хабар берган эди. Биз нима учун унинг сўзлари хато бўлишини мумкинлигини ва бешинчи авлод иссиқхонаси ҳақида сўз бормаганлигини тушунтирган эдик.\nШундай қилиб, 2021 йилда қурилган замонавий иссиқхоналарнинг 88 фоизи майдони бўйича мамлакатимизнинг икки вилояти – Тошкент (44 фоиз) ва Сурхондарё (44 фоиз) вилоятларида жойлашган.\nЭслатиб ўтамиз, 2021 йилнинг июнь ойи бошида ҳудудлар бўйлаб давлат-хусусий шериклик асосида замонавий иссиқхоналар ташкил этишга оид қарор имзоланди. Жорий йил август ойининг биринчи ва охирги ўн кунлигида эса иккита ҳужжат имзоланган эди. Ушбу ҳужжатлар Ўзбекистонда замонавий иссиқхоналар ташкил этиш бўйича лойиҳаларни мақсадли молиялаштириш учун жами 100 миллион доллар ажратишни назарда тутади.\nEastFruit экспертларининг маълумотларига кўра, сўнгги олти йил ичида Ўзбекистонда умумий майдони 3 минг гектардан зиёд замонавий иссиқхоналар барпо этилган.\nгидропоникаиссиқхонада етиштирилган сабзавотлариссиқхоналарЎзбекистон


“Мерседес” янги E-Class универсалида юк бўлмасидаги ўриндиқларни сақлаб қолди » Скачать музыку бесплатно новинки музыки 2016-2017\n“Мерседес” янги E-Class универсалида юк бўлмасидаги ўриндиқларни сақлаб қолди\nКомментариев: 0 Просмотров: 353 Дата: 6-06-2016, 20:05 1 [/i]Share to Facebook [/i]Share to Twitter [/i] [/i] [/i] [/i] Mercedes-Benz компанияси янги авлод E-Class универсалини расман намойиш этди. Ўтмишдошида бўлгани каби, модель болалар учун мўлжалланган ўриндиқларнинг учинчи қаторини сақлаб қолди. Улар багаж бўлмасининг текис поли остида бўлади ва ҳаракат йўналишига қарши ўрнатилади. Мазкур опциядан йил якунидан бошлаб фойдаланиш мумкин бўлади. Янги универсалнинг багаж бўлмаси ҳажми 670 литрга тенг — бу эски авлод моделникига нисбатан 25 литр кам, бироқ Audi A6 Avant ва BMW 5-Series Touring’га нисбатан мос равишда 105 ва 110 литрга кўп. Иккинчи қатор йиғиб қўйилса, юк учун майдон ҳажми 1820 литргача кўпаяди — бу аввалги универсалга нисбатан 130 литрга кўп. Багажнинг эшиги электр-узатма билан таъминалнган бўлиб, уни тегинмасдан очиш мумкин — орқа бампер остида оёқни қимирлатса кифоя. Универсалнинг дизель моторлари қатори уч хил — қуввати 150 ва 194 от кучига тенг бўлган иккита икки литрли, шунингдек, қуввати 258 от кучига тенг уч литрли двигателлардан иборат бўлади. Бензинли моторлари қаторида эса иккита тўрт цилиндрли ва иккита V6 двигатель бўлади. Тўрт цилиндрли моторларнинг бири 184, иккинчиси эса 211 от кучи беради. V6’ларнинг биринчиси эса 333, иккинчиси эса (E 43 4Matic версияси) 401 от кучига эга. 401 от кучига мотор билан универсаль атиги 4,7 сония ичида соатига 100 километрлик тезликка эриша олади. 2016 йилнинг декабрь ойидан бошлаб танлов асосида орқа ўриндиқдаги йўловчилар учун мўлжалланган plug & play тизимини ўрнаттириш мумкин. Мазкур тизим олд ўриндиқларнинг орқа томонига маҳкамланган iPad-қотиргичлар ва олдиндан ўрнатилган дастурий таъминотдан иборат бўлади. Бундан ташқари, автомобиль адаптив круиз-контроль (у соатига 210 километр тезликкача олдиндаги автомобиль билан оралиқ масофани сақлаб тура олади), автоматик автопарковка тизими (тизимни ишлатиш учун ҳайдовчи салон ичида ўтириши шарт эмас), ёруғлик диодли чироқлар билан таъминланган чироқ техникаси, 23 карнайли Burmaster аудиотизими билан таъминланади. Қўшимча ҳақ эвазига Accoustic Comfort Package тўпламидан фойдаланиш мумкин — у шамол ойнаклари, марказий тоннель ва орқа ўриндиқдаги йўловчиларнинг оёқлари соҳасига шовқинга қарши қўшимча ҳимоялар ўрнатиш, барча ойналарни эса инфрақизил нурлардан ҳимоя қилувчи махсус плёнка билан қоплашни назарда тутади. Европада янги модель учун буюртмалар келаси ойдан бошлаб қабул қилинади. Универсалнинг нархлари ҳали эълон қилинганича йўқ. - деб хабар бермоқда Carzone.uz нашри.


ЎЗБЕКИСТОН РЕСПУБЛИКАСИ ОЛИЙ СУДИКОРРУПЦИЯ — ХАВФЛИ ИЛЛАТ ЁКИ НОГИРОНГА ҚИЛИНГАН ТАМАГИРЛИК ХУСУСИДА from\nҲаётда ўзгалар ҳақига кўз тикиш, нопок луқмадан ҳазар қилмаслик иллатлари ҳеч қачон яхшилик билан якун топмайди. Бундан ҳам ёмони шундаки, мансабдор шахснинг мансаб мавқеидан фойдаланиб, фуқарони пора беришга мажбур этадиган шароитга солиб қўйишини ҳеч нарса билан оқлаб бўлмайди. Афсуски, ҳаётда шундай мисоллар ҳам учраб туради. Яқинда суд томонидан ногирон шахсдан пора талаб қилган тамагирга нисбатан ҳукм ўқилди…\nАниқроқ айтганда, Турдигул Яхшибоевага (исм-шарифлар ўзгартирилди) 2018 йил февраль ойида тиббий комиссия томонидан бир йил муддатга иккинчи гуруҳ ногиронлиги белгиланган эди. Буни қарангки, кўз очиб юмгунча бу фурсат ўтиб кетди. Шу боис Т. Яхшибоева ногиронлик муддатини узайтириш мақсадида касаллиги билан боғлиқ ҳужжатларни тўплади-да, вилоят тиббий меҳнат экспертизаси маъмурий биноси томон йўл олди.\nТ. Яхшибоева давлат ташкилоти ҳисобланган 44-сонли Навоий туманлараро тиббий меҳнат эксперт комиссияси раиси, врач эксперт-хирург Нурали Олимқуловнинг ҳузурига кирди. Ва, табиийки, бу ерда нима мақсадда келганини айтди ва ногиронлик муддатини яна бир йилга эмас, бира тўла икки йилга чўзиб беришни илтимос қилди.\nАёлнинг илтимосини эшитган Н. Олимқулов уни хизмат хонасидаги яна бир ички хонага бошлади. Бу хона анча хилват бўлиб, энди у ерда иккаласидан бошқа ҳеч ким йўқ эди. «Холис» суҳбат чоғида комиссия раиси очиқчасига тамага ўтади. Нима эмиш, 1 миллион 400 минг сўм берса, иккинчи гуруҳ ногиронлик нафақаси муддатини бир йилга эмас, бира тўла икки йилга узайтириб берармиш. Шундай «меҳрибонлик» билдириб, у уялмай-нетмай ногирон аёлдан «Ҳозир ёнингизда 1 миллион 400 минг сўм борми?» — деб сўради. Аёл боши билан «йўқ» ишорасини қилгач, Н. Олимқулов уни яна саволга тутди: «Бир-икки соат ичида айтилган пулни топиб, кела оласизми?».\nКасаллиги туфайли даволаниб туришга ва дори-дармонга кор қилади, деб ногиронлик нафақаси тайинланишига умид қилиб келган Т. Яхшибоева бу очиқ-ошкор тамагирликни кўриб, ўзини буткул йўқотиб қўйди. Боз устига бунча пулни қаердан топишни ўйлаб, баттар ғамга ботади. Кейин эса, ўзига ҳамон саволомуз тикилиб турган Н. Олимқуловга қараб, уч-тўрт соатда қайтиб келишини айтиб, ташқарига чиқди.\nШу ўринда жиноят тафсилотига янада ойдинлик киритиш мақсадида, Т. Яхшибоеванинг орадан кўп ўтмай яна Н. Олимқуловнинг хизмат хонасига киргани-ю, ўртада бўлиб ўтган суҳбатга тўхталсак.\n«Т. Яхшибоева: — Нурали ака, бундай бўлди-да, пластик картамда пул бор эди. Беш юз минг нақд қилдим-у, олиб келдим.\nН. Олимқулов: — Хўп.\nТ. Яхшибоева: — Кейин қолганини, бугун кечгача ёки эртага тушликка қадар.\nН. Олимқулов: — Қанча қолади кейин…».\nДиктофонга ёзиб олинган ана шу суҳбат чоғида Т. Яхшибоева тамагир комиссия раисига 500 минг сўм бериб, ортига қайтганди.\nЭртаси куни у яна Н. Олимқуловнинг ишхонасига пулнинг қолганини беришга боради, аммо уни учратолмайди.\nАслида Турдигул Яхшибоева биринчи суҳбатдан сўнг уч-тўрт соатда қайтиб келишини айтиб, Н. Олимқуловнинг ҳузуридан чиққач, ҳуқуқни муҳофаза қилувчи идорага йўл олганди. Шундан сўнг у махсус ишлов берилган 500 минг сўмни олиб, яна Н. Олимқуловнинг олдига боради.\nВоқеанинг давомидан ўқувчини хабардор этадиган бўлсак, Турдигул опанинг тамагир мансабдорга учрашиши анча чўзилиб кетади.\nАниқроғи, бир неча марта излаб борганига қарамай, уни иш жойидан тополмайди. Фақат Н. Олимқуловга пора берганининг олтинчи куни вилоят тиббий меҳнат экспертизаси биносига борса, у ердагилар унга бир йил муддатга иккинчи гуруҳ ногиронлик нафақаси белгилангани ҳақидаги маълумотномани беришади. Шундан сўнг Т. Яхшибоева хизмат хонасида ўтирган Н. Олимқуловнинг ҳузурига киради-да, ногиронликни икки йилга эмас, бир йилга белгилагани учун пора тариқасида берган пулни қайтаришни талаб қилади. Н. Олимқулов ёнидан 500 минг сўмни чиқариб, Т. Яхшибоевага қайтараётган маҳал ҳуқуқни муҳофаза қилувчи идора ходимлари томонидан қўлга олинди.\nСуд судланувчи Н. Олимқуловни Жиноят кодексининг 210-моддаси 2-қисми «в» бандида назарда тутилган жиноятни содир қилганликда айбдор деб топди. Ушбу моддага биноан, судланувчига Жиноят кодексининг 45-моддаси қўлланилиб, у икки йил муддатга тиббиёт соҳасида ҳамда бошқа моддий жавобгарлик лавозимларида ишлаш ҳуқуқидан маҳрум қилинди. Н. Олимқулов суд залидан қамоққа олиниб, уч йил муддатга озодликдан маҳрум этилди. Тайинланган жазони умумий тартибли колонияда ўташи белгиланди. Ашёвий далил деб эътироф этилган, банк муассасасида сақланаётган 500 минг сўм пул Иқтисодий жиноятларга қарши курашиш Департаментининг Навоий вилоят бошқармасига қайтарилди.\nСуд тамагир кимсага қилмишига яраша қонуний ва адолатли жазо тайинлади. Албатта, бугунги кунда мамлакатимизда коррупцияга қарши муҳим чора-тадбирлар қатъият билан амалга оширилмоқда.\nБу борада мустаҳкам қонунчилик базаси яратилган. Коррупция ва порахўрликнинг олдини олиш юзасидан корхона, ташкилот, муассасаларда ҳамда жамоатчилик ўртасида кенг миқёсли тушунтириш ишлари олиб борилиб, зарурий чора-тадбирлар кўрилмоқда. Судланувчи Н. Олимқулов ҳам коррупция ва порахўрликка қарши курашиш борасида амалга оширилаётган саъй-ҳаракатлардан тўлиқ хабардор бўла туриб, калтабинликка йўл қўйди: ақлининг эмас, нафсининг айтганини қилди.\nНачора, эндигина қирчиллама қирқ ёшни қаршилаётган, оилали, икки нафар фарзанднинг отаси Н. Олимқуловнинг озодликдан маҳрум этилиб, жиноий жазога тортилишига бошқалар эмас, унинг ўзи сабабчидир. Негаки, у кўриб-билиб туриб, жиноятга қўл урди. Жиноят қонунчилигида эса, мансабдор шахснинг пора берувчи бирор шахснинг манфаатлари учун бажариши лозим бўлган ёки ўз хизмат вазифасидан фойдаланган ҳолда содир этиши мумкин бўлган муайян ҳаракатни бажариш ёки бажармаслик эвазига ҳар қандай моддий бойлик ёки мулкий фойдани турли йўллар билан олиши пора олиш ҳисобланиши белгилаб қўйилган.\nБундан ташқари Олий суд Пленумининг 1999 йил 24 сентябрдаги «Порахўрлик ишлари бўйича суд амалиёти тўғрисида»ги қарори 11-бандида, тамагирлик — мансабдор шахс томонидан фуқаронинг қонуний манфаатларига зарар етказадиган хизматига доир ҳаракатларни содир этиш таҳдиди остида пора талаб қилиш ёки фуқарони унинг қонуний манфаатларига зарар келтирадиган оқибатларнинг олдини олиш учун пора беришга мажбур этадиган шароитга қасддан тушириш эканлиги қайд этиб ўтилган.\nСудланувчи Н. Олимқулов озодликда эмин-эркин меҳнат қилиб, оиласи даврасида тинч, хотиржам яшаши мумкин эди. Лекин нафс балоси туфайли ўзгалар ҳақига кўз тикиш унинг ҳаётини тўғри ўзандан четга буриб юборди. Натижада жамоа, таниш-билишлар, маҳалла-кўй олдида бадном бўлди. Агар Н. Олимқулов тиббий-меҳнат эксперт комиссияси раиси, врач эксперт-хирург сифатида зиммасидаги вазифаларни ҳалоллик билан бажарганида, мансаб ваколатига хиёнат қилмаганида, ногирон аёлдан пора сўрамаганида пешонасига судланганлик тамғаси босилмасди.\nҲақиқатан ҳам, касбга, вазифага, мансаб ваколатига қилинган хиёнат асло кечирилмайди. Ахир, машойихлар «ким қилмагай, ким топмагай», деб бежизга айтишмайди.


ЎЗБЕКИСТОН ЁШЛАРИ “GLOBAL IT CHALLENGE” ЛОЙИҲАСИДА ИШТИРОК ЭТИШАДИ\n2017 йилнинг 16-17 август кунлари Тошкент шаҳридаги Инҳа университети (IUT)да махсус эҳтиёжманд ёшлар ўртасида халқаро “Global IT Challenge” лойиҳасининг компьютер саводхонлиги бўйича саралаш босқичи бўлиб ўтди.\nЛойиҳанинг саралаш босқичи Ўзбекистон Ёшлар иттифоқининг Тошкент шаҳар кенгаши, “LG Electronics” компанияси ҳамда Тошкент шаҳридаги Инҳа университети томонидан ўтказилди.\nСаралаш босқичида 13 ёшдан 19 ёшгача бўлган 18 нафар махсус эҳтиёжманд ёшлар иштирок этишди. Саралаш якунларига кўра 4 нафар иштирокчи сентябрь ойида Вьетнамда ўтказиладиган “Global IT Challenge” лойиҳасининг якуний босқичида қатнашиш ҳуқуқини қўлга киритишди.\nТемур Ходжаев, Абдулазиз Салимов, Мирали Ғиёсов ва Мавлюда Кучкаралиева “Global IT Challenge” лойиҳасининг якуний босқичига тайёргарлик кўришадиган бўлишди.\nХалқаро лойиҳанинг бошланишига қадар ўзбекистонлик ёшлар Тошкент шаҳридаги Инҳа университетида ташкил этилган визуал дастурлаш бўлган “Scratch” ҳамда офис дастурлари бўйича бепул таҳсил оладилар.\nТошкент шаҳридаги Инҳа университетининг профессор ёрдамчиси Жаҳонгир Раимбеков танлов иштирокчиларини Вьетнамда бўлиб ўтадиган мусобақага тайёрлайди.


Футболни тарк этган Одил Аҳмедов ЎФА вице-президенти этиб сайланди\n20 январ 2022, Тошкент вақти: 21:35\nдекабр 25, 2021\nЎзбекистон футбол ассоциацияси президенти Абдусалом Азизов Одил Аҳмедовга совға топширмоқда.\n25 декабрь куни Тошкентдаги Renaissance Hall залида ўтган Ўзбекистон футбол ассоциациясининг навбатдан ташқари Конгрессида Одил Аҳмедов ЎФА вице-президенти ҳамда ЎФА Ижроия қўмитасининг аъзолигига сайланди. Бу ҳақда Дарё нашри хабар қилди.\nЎзбекистон футбол ассоциацияси 18 декабрь куни ўзбек футболининг таниқли вакили Одил Аҳмедов спортдаги фаолиятини якунлаганини эълон қилганди.\nШу муносабат билан Тошкентда Одил Аҳмедов ҳаёти ва ижодига бағишланган тадбир ўтказилди ва унда футболчи тўғрисида ёзилган «Орзунинг шонли йўли» китобининг тақдимоти бўлди.\n1987 йилнинг 25 ноябрида Наманган шаҳрида туғилган Одил Аҳмедов футбол фаолиятини 2007 йилда Тошкентнинг «Пахтакор» клубида бошлаган. Ўшандан бери миллий терма жамоа таркибида у 108 та ўйин ўтказган ва 21 та гол уришга муваффақ бўлган.\nАҳмедов «Ўзбекистон Республикасида хизмат кўрсатган спортчи» фахрий унвони билан тақдирланган.\n2018 йилда Хитойнинг «Шанхай СИПГ» жамоасида ўйнаган Одил Аҳмедов Хитой суперлигаси чемпиони бўлган.


Тошкентда 254 миллион сўмлик ноқонуний сотилаётган...\nЖорий йилнинг январь ойида Тошкентда ўтказилган текширувларда жами 254 миллион 300 минг сўмлик акциз маркаси мавжуд бўлмаган алкоголь ва тамаки маҳсулотлари савдога қўйилганлиги аниқланиб, қонуний чора кўриш учун тегишли ҳужжатлар расмийлаштирилган. Бу ҳақда Тошкент шаҳар давлат солиқ бошқармаси, Жамоатчилик билан алоқалар ва ҳуқуқий ахборот бўлими хабар берди.\nЖумладан, пойтахтнинг Яшнобод туманида жойлашган савдо дўконида ўтказилган профилактик тадбир жараёнида акциз маркаси мавжуд бўлмаган, хорижда ишлаб чиқарилган жами 11 турдаги 2 миллион 99 минг сўмлик тамаки маҳсулотларининг ноқонуний савдосига чек қўйилган.\nХудди шунингдек, Яккасарой туманида хорижда ишлаб чиқарилган 97 турдаги, умумий қиймати 124 миллион 624 минг сўмлик акциз маркасиз алкоголь ва 19 турдаги 5 миллион 526 минг сўмлик тамаки маҳсулотлари ноқонуний равишда савдога қўйилганлиги маълум бўлган.\nТошкент шаҳар давлат солиқ хизмати бу каби профилактик тадбирлар давом эттирилишини билдирган.\nсолиқ Тошкент алкогол


OzodDayjest, 28 декабр 2015\n15 октябр 2019, Тошкент вақти: 17:07\nдушанба 28 декабр 2015\nноябр 02, 2014\nЖурналистларнинг қотиллари жазосиз қолмоқда\nЖурналистларни ўлдириш жамоатчиликни содир этилаётган жиноятлардан ғафлатда тутиш йўлларидан биридир. Айни пайтда бундай жиноятларни амалга оширган шахсларнинг 90 фоизи кимлиги аниқланмай, жазосиз қолмоқда.\nТелеканалларда давлатга қарши чақириқ бўлмаслиги учун чоралар кучайтирилди\nЎзбекистондаги телерадиоузатиш тизимларида хавфсизлик чоралари кучайтирилди. Ўзбекистон Вазирлар Маҳкамасининг 14 апрель куни қабул қилган қарорида телерадиодастурларда изнсиз чиқиш ва давлатга қарши чақириқларнинг олдини олиш чоралари кучайтирилиши ҳақида гап боради.\nфеврал 15, 2014\nЎзбекистон Интернет маконида Twitter муқобили пайдо бўлди\nЎзбекистон Интернет маконида Twitter га ўхшаш ижтимоий тармоқ пайдо бўлди. Кузатувчилар Ўзбекистонда ҳукумат янги ижтимоий тармоқни йўлга қўйиш орқали Интернет маконини тўлалигича ўз назорати остига олишга уринаётганини таҳмин қилишмоқда.\n“Даракчи” газетаси ой охиридан яна чоп этила бошлайди\nЎзбекистонда 11 декабрдан буён чоп қилинмаётган энг катта тиражли, кўнгилочар “Даракчи” ва “Суғдиëна” хусусий газеталари фаолияти 22 январдан бошлаб яна тикланиши айтилмоқда. Бу ҳақда Darakchi.uz сайти ўрнида пайдо бўлган Pressnews.uz интернет нашри хабар тарқатди.\nЖаҳонгир Отажоновнинг лицензияси бугундан бекор қилинди\n"Ишчига мукофот 250 минг сўм, раҳбарларга 5-7 миллион"


Органик қишлоқ хўжалиги тизим муаммоларини бартараф этади - Халқ сўзи\nОрганик қишлоқ хўжалиги тизим муаммоларини бартараф этади\n04:03 23 Май 2020 Сиёсат\nҚишлоқ хўжалиги иқтисодиётнинг етакчи соҳаларидан бири бўлгани боис уни изчил ривожлантириш доимий эътиборда турибди. Хусусан, аграр тармоқ имкониятларидан кенг фойдаланиш, айниқса, экспорт салоҳиятини ошириш иқтисодий тараққиёт кун тартибидаги асосий масалалардан бирига айланган, десак муболаға эмас.\nПрезидентимизнинг “Қишлоқ хўжалиги маҳсулотларининг сифат ва хавфсизлик кўрсаткичлари халқаро стандартларга мувофиқлигини таъминлашга доир қўшимча чора-тадбирлар тўғрисида”ги Фармони ҳам айни мақсадга йўналтирилгани билан аҳамиятли. Шу ҳужжат билан Ўзбекистон Республикасида органик қишлоқ хўжалиги ва органик озиқ-овқат маҳсулотлари ишлаб чиқаришни ривожлантириш концепцияси ва уни амалга ошириш юзасидан тегишли “йўл харитаси” тасдиқланди.\nУнда қайд этилганидек, мамлакатимизда интенсив хўжалик юритиш усуллари натижасида қишлоқ хўжалиги экинларининг йиллик ялпи ишлаб чиқариш ҳажми ошишига эришилмоқда. Жумладан, Ўзбекистон Республикасида 2018 йил якунларига кўра, аҳолининг сабзавот маҳсулотларига бўлган эҳтиёжини таъминлаш даражаси 243, картошка – 157, полиз – 241, мева – 107, узум – 269, гўшт – 111, сут – 225 ва тухум – 106 фоизни ташкил этди.\nУшбу йўналишдаги ҳосилдорлик кўрсаткичлари яхши, бироқ бундай натижаларга асосан кўп миқдорда минерал ўғитлар ва кимёвий препаратлардан фойдаланиш орқали эришилмоқда. Боз устига, бу жараёнда кўпроқ сифатга эмас, миқдорга эътибор қаратиляпти, экология ҳам зарар кўрмоқда. Ташқи ресурслардан фойдаланиш эмас, балки экотизимни бошқаришга асосланувчи органик қишлоқ хўжалиги тизими эса айнан шу муаммоларни бартараф этишга хизмат қилади. Бунда аграр тармоқдаги жараёнларнинг экология ва инсон саломатлигига таъсири ҳисобга олинади. Хусусан, зарарли пестицидлар, синтетик ўғитлар, ветеринар дори воситалари, генетик модификацияланган уруғлар, консервантларнинг ўрнига тупроқ унумдорлигини сақлайдиган ва оширадиган, зараркунандалар ва касалликлар кўпайишининг олдини оладиган усул ва амалиёт киритилади.\nШу жиҳатдан Концепцияда органик қишлоқ хўжалиги ва озиқ-овқат маҳсулотларини ишлаб чиқариш, қайта ишлаш, транспортда ташиш, сақлаш, тамғалаш, реализация қилишни тартибга соладиган норматив-ҳуқуқий базани яратиш назарда тутилган. Бу жуда муҳим масала, чунки аҳолини хавфсиз ва сифатли маҳсулотлар билан таъминлаш ва шу билан бир қаторда, табиий муҳит уйғунлигини сақлаш масалалари барча тараққий топган мамлакатларда долзарб масалага айланган. Шу боисдан юртимизда ушбу соҳа бир текисда ривожланиши учун ундаги муносабатларни тартибга солувчи қонунчилик негизини шакллантириш зарур.\nШунингдек, Концепцияда сертификатлаш, аккредитация ва назорат тизимларини шакллантириш ҳам назарда тутилган. Бу ҳам мазкур соҳани ривожлантиришда муҳим ҳисобланади. Дўконлардан озиқ-овқат маҳсулотларини харид қилаётганингизда эътибор берган бўлсангиз, айрим маҳсулотларда “экологик тоза”, “хавфсиз” ёки “органик” деган ёзувлар туширилган. Фермерлар ўз товарларига бундай ёзув тушириш ҳуқуқини қўлга киритиши учун органик қишлоқ хўжалиги соҳасидаги махсус сертификатлар ва тегишли ҳужжатларни олишлари керак. Айнан шундан ҳужжатларини қўлга киритган миришкорларимиз бемалол тотли маҳсулотлари билан жаҳон бозорларига йўл олишлари мумкин.\nКонцепцияда органик маҳсулотлар ва хомашёларни ишлаб чиқариш учун малакали кадрларни тайёрлаш ва уларнинг малакаларини ошириш, миллий ишлаб чиқарувчилар учун ички бозорларни ривожлантириш ва экспорт географиясини кенгайтириш, органик маҳсулотлар ва хомашёларни ишлаб чиқариш доирасидаги илмий-тадқиқотларни кенгайтириш каби йўналишлардаги муҳим чора-тадбирлар ҳам назарда тутилган.\nУмуман, бу Фармон аграр тармоқ имкониятларидан кенг фойдаланиш, аҳолини хавфсиз озиқ-овқат билан таъминлаш ҳамда экспорт салоҳиятини оширишга хизмат қилади.


ЎзА - Ҳалоллик, ростгўйлик, пок виждон тимсоли\nҲалоллик, ростгўйлик, пок виждон тимсоли\nМиллий адабиётимизнинг забардаст чинорларидан саналмиш устоз Абдулла Қаҳҳор эндиликда тобора танқислашиб бораётган фазилат – ростгўйлик, ҳалоллик тимсоли эди.\nБу жиҳат адиб юрагининг асл кўзгуси – унинг асарларида яққол кўзга ташланади. Айни пайтда адабиётшуносларнинг ижодкор ҳаёт йўли, фаолияти билан боғлиқ хотираларини ўқиб, бунга қайта-қайта ишонч ҳосил қилиш мумкин.\nҲақиқатни ҳаёт шиорига айлантирган ёзувчининг таваллудига 113 йил тўлди. Жамиятни, халқини иллату камчиликлардан ҳоли кўриш орзуси, она тилимизга улкан эҳтиром, сўз қудратини ҳис этиш, ижодкор масъулияти Абдулла Қаҳҳор асарларида барқ уриб туради.\nКўплаб тилларга таржима этилган "Сароб", "Қўшчинор чироқлари", "Синчалак", "Ўтмишдан эртаклар" каби асарларида давр руҳи, муҳитига ошно бўласиз. Адибнинг "Аяжонларим", "Шоҳи сўзана", "Оғриқ тишлар", "Тобутдан товуш" каби саҳна асарлари театрларимиз репертуарини бойитган, томошабинларни бефарқ қолдирмаган. "Анор", "Майиз емаган хотин", "Ўғри", "Ўжар" каби ҳикояларини ўқиб адибнинг сўз қадри ва масъулиятини нечоғли юксак билишига, топқирлиги, ҳозиржавоблигига яна бир карра иқрор бўламиз. Минг марта кўрсак-да, "Маҳаллада дув-дув гап" фильмининг меъдага тегмаслиги, халқона, завқли, самимий тили Абдулла Қаҳҳор маҳоратининг самараси эмасми?!\nЁзувчи Пушкин, Толстой, Гоголь, Чехов асарларини зўр маҳорат билан ўзбек тилига таржима қилган.\nАбдулла Қаҳҳор номи, ижоди, фаолияти мумтоз адабиёт билимдони, ўзбек-тожик адабий алоқаларининг мустаҳкамлигига ҳисса қўшган зиёли инсон Кибриёхоним Қаҳҳорова билан чамбарчас боғлиқ. Фавқулодда ўткир зеҳн, кучли қувваи ҳофиза соҳибаси бўлган Кибриё ая устознинг наинки умр йўлдоши, балки энг яқин кўмакчиси, устозга маънавий-руҳий далда бўлган инсон эди.\nБугунги сўз эркинлигидан ҳар ким истаганича фойдаланаётган, кимлардир эса андишани қўрқоқ билиб уни суистеъмол этаётган бир пайтда устознинг жўяли, ҳақгўй, маърифатга йўғрилган кескир фикр ва қарашларининг қиммати кўпроқ билинади. Шундай экан, Абдулла Қаҳҳор ҳамон ҳалоллик, ростгўйлик, пок виждон тимсоли бўлиб қолаверади.


Канада парламенти исломофобияга қарши қонунни тасдиқлади\n19:58 / 03.11.2016\nКанада парламенти 26 октябрь куни исломофобияга қарши қонунни қабул қилди. Бунга нафақат мамлакат, балки бутун дунё бўйлаб мусулмонларга уюштирилаётган ҳужумлар сабаб бўлди. Бу ҳақида Daily Sabah нашри хабар берди.\nМаълумотларга кўра, ушбу қонунни қабул қилиш учун парламентга маълум вақт керак бўлди. Канаданинг 70 000 фуқароси исломофобияни қоралаб, оналйн-петицияни имзолади. Мазкур петиция 2016 йилнинг 8 июнида жорий қилинди ва шу йилнинг 6 октябрида уни имзолаш хотимасига етди.\n"Биз, қуйида ўз имзосини қолдирган Канада аҳолиси ва фуқаролари Жамоатчилик палатасини экстремистлар - ислом дини намоёндалари эмаслигини тан олишга ҳамда исломофобиянинг барча шаклларини қоралашда бизга қўшилишга чақирамиз", - дейилади петицияда.\nИш парламентга бориб тақалганда парламентнинг консерватив аъзолари бир овоздан бу қонунни тасдиқлашди.\nЛиберал депутати Умар Алжабра ҳужжатнинг ижобий ва рамзий эканлигини айтди.\nКанадалик мусулмонлар миллий кенгаши раҳбари Амира Ал-Жавабий мамлакатдаги исломофобия ҳаракатлари - Қуръони Каримнинг ёқиб юборилиши, аксилислом плакатлари, мусулмонларга ҳужум кабиларни инобатга олган ҳолда бу ҳужжатнинг анчадан бери талабгор бўлаётганини таъкидлади.\nКанада мусулмонлар форуми президенти Самир Мазжоубнинг сўзларига кўра, Монреалдаги масжидга уюштирилган бир қатор ҳужумлардан сўнг парламентда бу иш қайта муҳокамага қўйилди.\nКанада қонун парламент исломофобия


ЎзА - Тошкент вилоятида сўнгги 5 йилда 9 минг нафар хотин-қизга имтиёзли кредит ажратилди\nТошкент вилоятида сўнгги 5 йилда 9 минг нафар хотин-қизга имтиёзли кредит ажратилди\nОилаларнинг ҳар жиҳатдан мустаҳкамлиги мамлакатнинг қудратини белгиловчи омиллардан биридир. Шу боис ҳар қандай жамиятда, ҳар бир даврда оилалар фаровонлигини таъминлаш, уларни моддий ва маънавий қўллаб-қувватлаш масаласига алоҳида эътибор қаратиб келинади.\nЮртимизда аввало инсон манфаатларини кўзлаб, оилалар хотиржамлиги, иқтисодий барқарорлиги учун кичик бизнес ва оилавий тадбиркорликни ривожлантириш ва уларнинг ҳуқуқий асосларини янада мустаҳкамлаш борасида қатор қонунлар ва қонуности ҳужжатлар қабул қилинмоқда. Бундан кўзланган мақсад халқимизнинг турмуш даражасини юксалтиришдир.\nКенг имкониятлар ҳамда қулай шароитлар туфайли оилавий бизнес билан шуғулланаётганлар сафи кенгайиб бормоқда. Хусусан, ҳозирда Тошкент вилоятида 1 минг 314 нафар оилавий тадбиркор рўйхатдан ўтиб, фаолият юритмоқда. Уларда 1 минг 628 юртдошимиз меҳнат қилаяпти, оиласини тебратяпти. Ишчиларнинг аксариятини тадбиркорнинг оила аъзолари ва қариндошлари ташкил этади. Бу даромаднинг ортишига ва оила фаровонлигига хизмат қилмоқда.\nТошкент вилояти солиқ бошқармасининг маълумотларига кўра, мазкур тадбиркорлик субъектлари томонидан жорий йил давомида 5,3 миллиард сўм солиқ ва бошқа мажбурий тўловлар амалга оширилди.\nОилавий тадбиркорлик субъектларига қатор солиқ имтиёзлари жорий этилган. Жумладан, Солиқ Кодексининг тегишли моддаларига асосан, жисмоний шахс ёки оилавий корхона турар жойдан унда истиқомат қилиш билан бир вақтда товарлар ишлаб чиқариш (ишлар бажариш, хизматлар кўрсатиш) учун фойдаланган тақдирда, мол-мулк ва ер солиғи жисмоний шахслар учун белгиланган ставка бўйича тўланади. Бундан ташқари, янги рўйхатдан ўтган якка тартибдаги тадбиркорлар ва юридик шахс ташкил этмаган ҳолда оилавий тадбиркорлик шаклидаги фаолиятни амалга оширувчи оила аъзолари томонидан ягона ижтимоий тўловни тўлаш улар якка тартибдаги тадбиркор сифатида давлат рўйхатидан ўтказилган ойдан кейинги ойдан бошлаб амалга оширилиши назарда тутилган. Қолаверса, юридик шахс ташкил этмаган ҳолда оилавий тадбиркорлик шаклида фаолиятни амалга оширишда оилавий тадбиркорлик субъекти номидан иш кўрадиган якка тартибдаги тадбиркор сифатида рўйхатдан ўтган оила аъзосигина қатъий белгиланган солиқни тўловчи бўлади.\nШунингдек, ҳунармандчилик фаолияти билан шуғулланаётган ҳунармандлар ўз фаолиятини амалга оширишда буюмлар ёки товарлар (ишлар, хизматлар)ни тайёрлаш учун кўпи билан бешта шогирдини жалб этишга ҳақлидир.


Ўзбекистондаги қочқинлар оммавий тарзда уйига қайтмоқда\nЎзбекистондаги лагердан қайтган аксар қочқинлар ўз уйларининг вайрон этилганига гувоҳ бўлмоқдалар.\nЎзбекистонга қочиб ўтган аксар қочқинлар ўз ихтиёрлари билан Қирғизистонга қайтаётганликларини айтишса, айрим қочоқлар уларни қайтишга мажбурлашаётгани ҳақида гапиришаяпти.\nЖалолобод вилояти Бозорқўрғон туманида яшаган Муҳаммадқодир Қорабоев айни пайтда Андижондан паноҳ топган.\nУнинг Озодликка маълум қилишича, 22 июн куни Жалолобод губернатори Андижондаги қочқинлар лагерларига бориб ўзбекларни ўз уйларига қайтиб, референдумда иштирок этишга чақирган.\nМуҳаммадқодир Қорабоевга кўра, Жалолобод губернатори кетгач, қочқинларни зудлик билан орқага қайтариш ишлари бошланган ва айрим жойларда қочқинларни қайтишга мажбурлаш ҳолатлари кузатилаяпти.\nМуҳаммадқодир Қорабоев: Бугунги кунда бизнинг, яъни Жалолобод вилоятининг губернатори келиб “Ҳамма ëқ тинчиди. Қайтиб келинглар. Референдумни ўтказамиз” дегани билан кимлар биландир алоқага чиқишиб, ҳозир бизнинг фуқароларимизни¸ ўзбек аëл ва қизларимизни орқага қайтараяпти. Бизнинг аëлларимиз¸ ëш болаларимиз бўлаëтган ситуацияни тўлиқ тушунмайдию. “Кетинглар¸ ҳамма ëқ тинчибди” деса¸ бўпти деб кетишаяпти. Лекин айрим тушунган одамлар у ерда насилие яна бўлишини билиб ҳозир кетмай турибди. Кетаётганлардан мажбуран тилхат ëздириб олаяпти, ўз хоҳишим билан чиқиб кетаяпман, деб. Лекин ҳақиқатан бўлаëтган иш эса ундай эмас. Катта ҳарф билан олганда “Мажбур¸ давай чиқинглар¸ бўшатинглар” деяпти. Масалан, пахта заводни оладиган бўлсак¸ пахта заводда “Бугун охирги кун. Ҳамманглар кетинглар” деяпти.\nОзодлик: Пахтаободда нечта қочқин бор эди?\nМуҳаммадқодир Қорабоев: 15 мингдан ошиқ.\nОзодлик: Туман бўйичами?\nМуҳаммадқодир Қорабоев: Ҳа.\nОзодлик: Ҳозир қанча қолди?\n- Ҳозир 5000 қолгандир. Ҳозир ҳам битта автобусда одамларни “сизларни бошқа жойга кўчирамиз” деб тўғри чегарага олиб борган экан. Улар “Йўқ¸ биз у ëққа ўта олмаймиз. Биз қайтамиз” дегани учун пахта заводга қайтариб олиб келди, дейди Муҳаммадқодир Қорабоев.\nАндижон вилояти Пахтаобод туманидаги пахта тозалаш заводи ҳудудида ташкил қилинган қочоқлар лагерида яшаётган жалолободлик Мунира Мамадалиева қайтаётган қочоқлар сони кўплигини айтади.\nМунира Мамадалиева: Биз 14 июн куни келдик.\nОзодлик: Нечта одам бор эди пахта заводда?\nМунира Мамадалиева: Тахминан 5000 га яқин.\nОзодлик: Ҳозир нечта одам қолди?\nМунира Мамадалиева: Ҳозир тахминан 100-120 та қолди.\nОзодлик: Кетаëтганлар ўз хоҳишлари билан кетишаяптими?\nМунира Мамадалиева: Олдин тушунмовчилик бўлди. “Иккита давлат раҳбарлари учрашди. Сизларнинг хавфсизлигингиз тўлиқ кафолатланди. Уйга кетишинглар мумкин” дегандан кейин кўп одамлар кетворди.\nОзодлик: Сизларни ҳеч ким кетинглар деб мажбурламаяптими?\n- Олдин “Барибир кетасизлар ўзингларнинг она юртинглар бўлгандан кейин” деган гап бўлди. Кейин “Сизларни ҳеч ким мажбур қила олмайди. Қанча ўтирсанглар, сизларнинг хоҳишинглар” дейишди. Кейин биз кетмай қолдик, дейди Мунира Мамадалиева.\nЎшлик Феруза Раимжонова 23 июн куни Андижонннинг Хўжаобод туманидаги қочоқлар лагеридан уйига қайтди.\nФеруза Раимжонова у билан бирга қайтган ўшликлар ўз ихтиёрлари билан қайтгани ва уларни ҳеч ким мажбурламаганини айтади.\nФеруза Раимжонова: Олдин Андижонда қариндошларникида турдик. Кейин ҳаммамизни бир тўплаб стадионга олиб боришди. 3000-4000 одам Хўжаободнинг стадионида бўлдик.\nОзодлик: Лагер эдими бу ер?\nФеруза Раимжонова: Ҳа, стадионнинг ичини лагер қилишиб палаткалар тикиб беришиб, лагерда бўлдик.\nОзодлик: Нимага қайтиб келдингиз?\n- Биринчидан¸ 19 га кирмаган ўғлим уйда ëлғиз қолган. Кейин ўз уйимиз. Бизни ҳеч ким мажбурлагани йўқ. Аксинча “Қолинглар. Имконимиз борича қараймиз” дейишди. Жуда ҳам яхши эътибор билан қарашди. Иссиқ чой¸ овқатларни вақтида бериб туришди¸ ҳеч ким қайтишга мажбурлагани йўқ. “Кетинглар” деган гап бўлгани йўқ. Ҳамма ўз хоҳиши билан чиқди. Ҳеч ким мажбурлагани йўқ, дейди Феруза Раимжонова.\nЎшлик Отабек исмли ўзбек йигити ҳам Андижондан уйига қайтган қочқинлардан бири. Отабек Ўшга ўз ихтиёри билан қайтганини, бироқ Ўшда қолиши ҳавфли бўлгани учун Андижонга яна қайтиб келганини айтади.\n- Ўзлари қайтишаяпти. Уларга ëлғон гапларни гапириб қайтаришаяптида. Референдумнинг нимасини қилиб қайтинглар¸ деяптида. Ўшда ҳамма ўзбек маҳаллаларини босишаяпти ҳозир. Ҳамма ëқни талон-тарож қилиб тилласи борми¸ пули борми олиб чиқиб кетаяпти. Тинчлангани йўқ. Йўллар бекик. Кеча мен ўзим ўтдим у ёққа. Кеча менинг уйимга келишди. Солдатлар келиб ҳамма ëғимни бардак қилиб чиқиб кетишди. Ҳозир Ўзбекистонга ўтдим яна мен. Хўжаободдаман. Ўшда ҳамма уйлар куйиб кетган. Қаерга бориб яшашади? Битта уйда 10 тадан оила турибди ҳозир, дейди ўшлик Отабек исмли йигит.\nАндижон вилоят ҳокимлиги қошидаги қочқинлар иши бўйича махсус штаб ходими қочқинлар ўз ихтиёрлари билан Қирғизистонга қайтаётганини айтиб, бу борада ҳозирча аниқ рақамлар йўқлигини билдирди.\n- Қочқинлар Қирғизистонга қайтиб кетишаяпти. Аввал оз-оздан кетаётганди. Ҳозир бир-бирига эргашиб кўпчилик кетаяпти. Улар ўз хоҳишлари билан кетаяпти. Биз уларга кетинглар¸ демаяпмиз. Тилхат ёзиб¸ ўз ихтиёрлари билан қайтишаяпти, деди махсус штаб ходими.\nХалқаро Қизил хоч қўмитасининг Ўзбекистондаги ваколатхонаси матбуот вакили Айгул Шафигулина ҳам қочқинларни Қирғизистонга қайтишга мажбурлаш ҳолатлари мавжудлигини инкор қилди.\n- Жойлардаги ходимларимиз Қирғизистонга қайтиб борган қочқинлар билан суҳбатлашишди ва суҳбатлар давомида улар қайтишга мажбурлангани ҳақида бирон шикоят бўлмади. Аксинча, улар Ўзбекистонда яратилган шароитлар ва уларга муносабатдан жуда мамнун бўлишганини айтишди. Қайтишларининг сабаби эса, Қирғизистонда кўпчилигининг яқинлари қолган, ҳосилни йиғиб олиш керак, айримлари эса референдумда овоз бериш нияти борлигини ҳам айтишди, деди Айгул Шафулина.\nХалқаро Қизил хоч қўмитасининг Қирғизистондаги вакили Пьер-Эммануэль Дюкруэ ҳам қайтиб келган қочқинлар билан суҳбатлашганини, улар ўз ихтиёрлари билан қайтишганини билдирди.\nЖаноб Дюкруэдан Ўшда уйлари ёниб кетган қочқинлар қайтса¸ улар қаерда яшаши мумкинлиги борасида сўрадик.\n- Менимча¸ қайтиб келган қочқинларнинг агар уйлари ёниб кетган бўлса, улар дўстлариникида, яқинлари оиласида яшашлари мумкин. Яна кўпчилик чегара яқинида ташкил қилинган лагерларда яшашлари мумкин. Аввал қишлоқларда¸ масалан¸ дейлик 5000 одам яшаган бўлса¸ ҳозир 10 000 атрофида одам яшаяпти. Қочқинлар одамларнинг уйларига жойлаштирилаяпти. Ҳукумат эса қочқинлар қайтса¸ улар хавфсизлиги таъминланишини ваъда бераяпти, дейди Пьер-Эммануэль Дюкруэ.\nЖаноб Дюкруэга кўра, қирғизистонлик қочқинлар орасида Ўзбекистондан қайтиш ниятида бўлмаганлар ҳам бор.\nБеш боласи ва хотини билан Ёрқишлоқда яшаётган ўшлик Баҳром Ёқубов ҳам Қирғизистонга умуман қайтиш ниятида эмас.\n- Мен Ўшга қайтмайман. У ер оилам учун хавфли. Оиламни ва ўзимни ҳам хавфга қўйиш ниятида эмасман. Лекин бу борада кимга мурожаат қилишни билмайман, дейди Баҳром Ёқубов.\nЎзбекистонлик сиёсатшунос Камоллиддин Раббимов фикрича, Расмий Тошкент қирғизистонлик қочқинларни вақтинча қабул қилган бўлиб, уларнинг деярли барчаси Қирғизистонга қайтарилиши аниқ.\n- Ўзбекистон давлатида қирғизистонлик ўзбекларга ëрдам берадиган катта иқтисодий ресурс мавжуд эмас. Яъни уларга уй бериш керак¸ ер бериш керак¸ уй қуриб бериш керак¸ уларни Ўзбекистон ижтимоий воқелигига секин-секин сингдириш керак. Бунга кўп йиллар ва катта маблағ талаб қилинади биринчидан.\nИккинчидан¸ Ўзбекистон ҳукуматининг сиëсатида шу нарса кўринаяптики¸ временно переселился¸ деган терминни ишлатди ҳукумат. Яъни вақтинчалик¸ деган сўзга урғу берилаяпти. Ўзбекистон ҳукуматининг сиëсати шундан иборатки¸ уларнинг хавфсизлигини таъминлаш учун вақтинча жой берилди ва улар албатта¸ Қирғизистонга қайтишлари керак ва ўзларини қайтадан тиклашлари керак. Ўйлайманки¸ қирғизистонлик ўзбекларнинг мутлақ аксарият қисми қайтарилса керак, дейди Камолиддин Раббимов.


МУБАЙЯН ВА НАСРИЙ БАЁНИ: Беш фарзнинг таъдоди (Бешинчи мавзу)\nУламо аксари деди бу мақол,\nЧиҳл фарз ўлди мубтадии аъмол.\nИлми фарз элга мисли қарздурур,\nТалаби барча элга фарздурур.\nКимки аввал бўлса болиғу оқил,\nАнга беш фарздур, муни билгил.\nБири иймондуру икинчи салот,\nБу икидин кейин учунчи – закот.\nРамазон рўзасию ҳаж ўтамак,\nФарзи айн ўлди ушбу беш, бешак.\nЭлдин ўлди бориға тоъат шарт,\nЛек икида бор иститоъат шарт.\nУл ики, ҳажнию закотни дер,\nБўлса гар иститоъатинг бор, бер.\nЭмди бир-бир қилай борин таҳрир,\nҲақ таъолодин ўлса гар тақдир.\nБеш фарзнинг саноғи\nУламоларнинг кўпчилиги шу сўзни айтдиларки, амалларнинг бошланиши қирқ фарз(ни билиш)дан иборатдир. Фарз илмини, яъни буюрилган амалларнинг илмларини билиш эса халқ учун мисли қарздир, уни талаб қилиш ҳамма инсонларга фарздир. (Чунки ҳазрати Пайғамбар алайҳиссалоту вассалом: “Илм талаб қилмоқ ҳар бир мусулмон эркак ва аёлга фарздир”, деганлар.)\nШуни билгинки, аввало кимки балоғатга етган ва ақлини таниган бўлса, унга беш нарса фарздир:\nбиринчиси иймондир, яъни Аллоҳ бир, Расул барҳақ деб гувоҳлик бермоқдир; Аллоҳга, Раулуллоҳга ва Аллоҳдан келган нарсаларга ишонмоқдир;\nиккинчиси беш вақт намоздир.\nБу иккисидан кейин учинчиси (моли нисобга етганда) закот бермоқдир.\nТўртинчиси, (йилда бир ой) рамазон ойи рўзасини тутмоқдир.\nБешинчиси (умрида бир бор) ҳажни адо этмоқдир. Бу беш нарса фарзи айндир.\nИЗОҲ. Фарзи айн – эътиқодда иймон билан куфрни, осийлик билан ҳидоятни ажратадиган миқдорда билиш зарур бўлган, ибодатда эса намоз, рўза, закот ва ҳажни адо этадиган миқдорда билиш зарур бўлган илм.\nХалққа буларнинг барчасига бўйсуниш, яъни бу диний амрларни бажариш шарт бўлди, лекин иккитасида иститоъат, яъни қуввати, қудрати, имкони етиши шарт қилинди.\nБу икки нарса ҳаж ва закотдир, бу икки фарзни бажаришда иститоъатинг бўлса – кучинг-қудратинг етса, адо қил. (Яъни, озуқа, маблағ, жиҳатидан йўлга қодир бўлсанг, ҳажга бор, ҳожати аслингдан ташқари молинг нисобга етган бўлса, закотини ҳақдорларга бер.)\nЭнди Ҳақ таъоло тақдир этган бўлса, буларнинг ҳаммасини ёзиб баён қилайин.\nДругие материалы в этой категории: « Ақидада адашмайлик\tБир савол сўрасам: Сумалак илоҳий таом-ми? »